2002R2245 — LV — 25.07.2007 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

KOMISIJAS REGULA (EK) Nr. 2245/2002

(2002. gada 21. oktobris),

ar ko īsteno Padomes Regulu (EK) Nr. 6/2002 par Kopienas dizainparaugiem







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2001. gada 12. decembra Regulu (EK) Nr. 6/2002 par Kopienas dizainparaugiem ( 1 ), un jo īpaši tās 107. panta 3. punktu, tā kā: (1) Ar Regulu (EK) Nr. 6/2002 ir radīta sistēma, kas dod iespēju iegūt visā Kopienā spēkā esošu dizainparaugu, ņemot vērā pieteikumu Iekšējā tirgus saskaņošanas birojam (preču zīmes, paraugi un modeļi) (turpmāk — “Birojs”). (2) Šajā nolūkā Regulā (EK) Nr. 6/2002 ir iekļauti vajadzīgie noteikumi, lai veiktu Kopienas dizainparauga reģistrācijas procedūru, kā arī reģistrēto Kopienas dizainparaugu pārvaldību, Biroja lēmumu pārsūdzību un tiesas procesu attiecībā uz Kopienas dizainparauga spēkā neesamības atzīšanu. (3) Šajā regulā ir noteikti pasākumi, kas vajadzīgi Regulas (EK) Nr. 6/2002 īstenošanai. (4) Šai regulai jānodrošina ar dizainparaugiem saistītu jautājumu nevainojama un efektīva izskatīšana Birojā. (5) Šajā regulā noteiktie pasākumi ir saskaņā ar atzinumu, ko sniegusi atbilstīgi Regulas (EK) Nr. 6/2002 109. pantam izveidotā komiteja, tā kā: IR PIEŅĒMUSI ŠO REGULU.







I NODAĻA

PIETEIKUMU IESNIEGŠANAS PROCEDŪRA

1. pants

Pieteikuma saturs

1. Reģistrēta Kopienas dizainparauga pieteikumā iekļauj:

a) lūgumu reģistrēt dizainparaugu kā reģistrētu Kopienas dizainparaugu;

b) pieteikuma iesniedzēja vārdu vai nosaukumu, adresi un valstspiederību un dalībvalsti, kurā ir pieteikuma iesniedzēja domicils vai atrodas tā mītne vai uzņēmums; attiecībā uz fiziskām personām norāda viņu vārdu(-us) un uzvārdu; attiecībā uz juridiskām personām iekļauj to oficiālo nosaukumu, kam var norādīt ierasto saīsinājumu; bez tam norāda dalībvalsti, kuras tiesību akti reglamentē šādu juridisku personu darbību. Var norādīt tālruņa numurus, kā arī faksa numurus un citus datu apmaiņas kanālus, piemēram, elektroniskā pasta adresi; katram pieteikuma iesniedzējam norāda tikai vienu adresi; ja ir norādītas vairākas adreses, vērā ņem tikai pirmo minēto adresi, izņemot, ja pieteikuma iesniedzējs ir norādījis vienu no šīm adresēm kā piegādes adresi. Ja Birojs ir piešķīris pieteikuma iesniedzējam identifikācijas numuru, pietiek, ja norāda šo numuru un pieteikuma iesniedzēja vārdu vai nosaukumu;

c) dizainparauga attēlu saskaņā ar šīs regulas 4. pantu vai, ja pieteikums attiecas uz divdimensiju dizainparaugu un tajā ir lūgums par publicēšanas atlikšanu saskaņā ar Regulas (EK) Nr. 6/2002 50. pantu, paraugu saskaņā ar šīs regulas 5. pantu;

d) šīs regulas 3. panta 3. punktam atbilstīgu norādi par izstrādājumiem, kādos attiecīgo dizainparaugu paredzēts iekļaut vai izmantot;

e) ja pieteikuma iesniedzējs ir iecēlis pārstāvi, šā pārstāvja vārdu un uzņēmuma atrašanās vietas adresi saskaņā ar b) apakšpunktu; ja pārstāvim ir vairākas dienesta adreses vai ir norādīti divi vai vairāki pārstāvji ar dažādām dienesta adresēm, pieteikumā norāda, kura adrese izmantojama kā piegādes adrese; ja šādas norādes nav, tad kā piegādes adresi izmanto tikai pirmo minēto adresi. Ja pieteikuma iesniedzēji ir vairāki, pieteikumā var norādīt viena pieteikuma iesniedzēja vai pārstāvja iecelšanu par kopīgo pārstāvi. Ja Birojs ir piešķīris ieceltajam pārstāvim identifikācijas numuru, pietiek, ja norāda šo numuru un pārstāvja vārdu;

f) attiecīgā gadījumā iesniegumu par to, ka iepriekšējā pieteikuma prioritāte tika pieprasīta, ievērojot Regulas (EK) Nr. 6/2002 42. pantu, norādot iepriekšējā pieteikuma iesniegšanas datumu un valsti, kurā vai attiecībā uz kuru pieteikums iesniegts;

g) attiecīgā gadījumā iesniegumu par to, ka izstādes prioritāte tika pieprasīta atbilstīgi Regulas (EK) Nr. 6/2002 44. pantam, norādot izstādes nosaukumu un datumu, kurā izstrādājumi, kuros dizainparaugs ir iekļauts vai izmantots, pirmo reizi nodoti atklātībai;

h) precizējumu par valodu, kurā iesniegts pieteikums, un par otro valodu, ievērojot Regulas (EK) Nr. 6/2002 98. panta 2. punktu;

i) pieteikuma iesniedzēja vai viņa/viņas pārstāvja parakstu saskaņā ar 65. pantu.

2. Pieteikumā var iekļaut:

a) katra dizainparauga vienkāršu aprakstu, kurš nepārsniedz 100 vārdus un kurā paskaidro dizainparauga vai parauga attēlu; šim aprakstam jābūt attiecībā tikai uz tām pazīmēm, kas redzamas dizainparauga vai parauga attēlā; tajā neietver paziņojumus par attiecīgā dizainparauga jaunumu vai individuālo būtību vai tā tehnisko vērtību;

b) lūgumu atlikt reģistrācijas publicēšanu saskaņā ar Regulas (EK) Nr. 6/2002 50. panta 1. punktu;

c) norādi par pieteikumā iekļauto izstrādājumu “Lokarno klasifikāciju”, t. i., klasi vai klases un apakšklasi vai apakšklases, uz kurām šie izstrādājumi attiecināmi saskaņā ar 1968. gada 8. oktobrī Lokarno parakstītā Nolīguma par rūpniecisko dizainparaugu starptautiskās klasifikācijas izveidošanu pielikumu (turpmāk — Lokarno Nolīgums), kā norādīts 3. pantā un saskaņā ar 2. panta 2. punktu;

d) dizainera vai dizaineru grupas sniegtu norādi vai paziņojumu, ko parakstījis pieteikuma iesniedzējs, par to, ka dizainers vai dizaineru grupa saskaņā ar Regulas (EK) Nr. 6/2002 36. panta 3. punkta e) apakšpunktu ir atteikusies no tiesībām tikt pieminēta.

2. pants

Kombinētais pieteikums

1. Pieteikums var būt kombinēts pieteikums, kurā lūdz reģistrēt vairākus dizainparaugus.

2. Kad vairākus dizainparaugus, kas nav ornamenti, apvieno kombinētā pieteikumā, pieteikumu sadala, ja izstrādājumi, kuros paredzēts iekļaut vai izmantot dizainparaugus, attiecināmi uz vairākām klasēm Lokarno klasifikācijā.

3. Attiecībā uz katru kombinētajā pieteikumā iekļauto dizainparaugu pieteikuma iesniedzējs nodrošina dizainparauga attēlu saskaņā ar 4. pantu un norādi par izstrādājumu, kurā dizainparaugu paredzēts iekļaut vai izmantot.

4. Pieteikuma iesniedzējs secīgi sanumurē kombinētajā pieteikumā iekļautos dizainparaugus, izmantojot šim nolūkam arābu ciparus.

3. pants

Izstrādājumu klasifikācija un norādes

1. Izstrādājumus klasificē saskaņā ar Lokarno Nolīguma 1. pantu atbilstīgi tā grozītajai un dizainparauga iesniegšanas dienā spēkā esošajai versijai.

2. Izstrādājumu klasifikāciju izmanto vienīgi administratīvā nolūkā.

3. Norādes par izstrādājumiem formulē tādā veidā, lai nepārprotami norādītu izstrādājumu būtību un katru izstrādājumu varētu iedalīt tikai vienā Lokarno klasifikācijas klasē, vēlams, izmantojot minētās klasifikācijas izstrādājumu uzskaitījumā lietotos terminus.

4. Izstrādājumus grupē atbilstīgi Lokarno klasifikācijas klasēm, pirms katras grupas norādot tās klases numuru, kurai ir piederīga šī izstrādājumu grupa, un uzrādot grupas minētajā klasifikācijā noteiktajā klašu un apakšklašu secībā.

4. pants

Dizainparauga attēls

1. Dizainparauga attēls ir tā melnbalts vai krāsains, grafisks vai fotogrāfisks attēls. Tas atbilst šādām prasībām:

a) izņemot gadījumus, kad saskaņā ar 67. pantu pieteikums ir iesniegts, izmantojot elektroniskos saziņas līdzekļus, dizainparauga attēls jāiesniedz uz atsevišķām papīra lapām vai reproducēts uz lapas, kas šim nolūkam noteikta veidlapā, kura ir pieejama Birojā, ievērojot 68. pantu;

b) ja dizainparaugu attēlo uz atsevišķām papīra lapām, attēlu uzlīmē vai tieši uzdrukā uz necaurredzama balta papīra; iesniedz tikai vienu eksemplāru un papīra lapas neloka un nesastiprina ar skavām;

c) atsevišķā lapa ir DIN A4 izmērā (29,7 cm x 21 cm) un attēlam izmantotā vieta nepārsniedz 26,2 cm x 17 cm lielu laukumu. Kreisajā pusē atstāj vismaz 2,5 cm platu malu; katras papīra lapas augšmalā, ievērojot 2. punktu, norāda aspektu skaitu, attiecībā uz kombinētu pieteikumu — dizainparauga kārtas numuru; uz lapas nedrīkst būt citādu paskaidrojumu, formulējumu vai simbolu kā vien norāde “augšdaļa” vai pieteikuma iesniedzēja vārds vai nosaukums un adrese;

d) ja pieteikumu iesniedz, izmantojot elektroniskos saziņas līdzekļus, dizainparauga grafiskajam vai fotogrāfiskajam attēlam jābūt datu formātā, ko noteicis Biroja priekšsēdētājs; kombinētajā pieteikumā iekļauto dažādo dizainparaugu identifikācijas veidu vai dažādos aspektus nosaka Biroja priekšsēdētājs;

e) dizainparaugu atveido uz neitrāla fona, to neretušē ar tinti vai korektūras krāsu. Attēls ir tādas kvalitātes, kas ļauj skaidri atšķirt visas detaļas, attiecībā uz kurām pieprasa aizsardzību, kā arī ļauj samazināt vai palielināt katru aspektu vismaz līdz 8 cm x 16 cm izmēram, lai to varētu ievietot Kopienas Dizainparaugu reģistrā, kas noteikts Regulas (EK) Nr. 6/2002 72. pantā, turpmāk — “reģistrs”, un tieši publicēt Kopienas Dizainparaugu Biļetenā, kā norādīts minētās regulas 73. pantā.

2. Attēlojums var ietvert ne vairāk kā septiņus dažādus dizainparauga aspektus. Katrā grafiskajā reprodukcijā vai fotoreprodukcijā var attēlot tikai vienu aspektu. Pieteikuma iesniedzējs katru aspektu numurē ar arābu cipariem. Numurā ir atsevišķi, ar punktu atdalīti cipari, cipars pa kreisi no punkta norāda dizainparauga numuru, cipars pa labi no punkta norāda aspekta numuru.

Ja dizainparauga atveidojums ir vairāk nekā septiņos aspektos, parauga reģistrēšanā un publicēšanā Birojs var neņemt vērā visus šos papildu aspektus. Birojs pieņem aspektus tādā secībā, kādā tos sanumurējis pieteikuma iesniedzējs.

3. Ja pieteikums attiecas uz dizainparaugu, kura virsmas raksts vai zīmējums atkārtojas, dizainparauga attēlā parāda rakstu vai zīmējumu pilnībā un pietiekamu daļu atkārtotā raksta virsmas.

Piemēro 1. punkta c) apakšpunktā norādīto izmēru.

4. Ja pieteikums attiecas uz dizainparaugu, kam ir tipogrāfisks šrifts, šā dizainparauga attēlā ietver visu, gan lielo, gan mazo, alfabēta burtu virkni un visus arābu ciparus, pievienojot tekstu piecu rindiņu apjomā, kurā izmantots minētais burtu zīmējums, gan burtu, gan ciparu lielums ir 16 punkti.

5. pants

Paraugi

1. Ja pieteikums attiecas uz divdimensiju dizainparaugu un tajā ir lūgums par parauga publicēšanas atlikšanu saskaņā ar Regulas (EK) Nr. 6/2002 50. panta 1. punktu, dizainparauga attēlu var aizstāt ar paraugu, kas uzlīmēts uz papīra lapas.

Pieteikumi kopā ar iesniedzamo paraugu jānosūta vienā pasta sūtījumā vai tieši jānogādā iesniegšanas iestādē.

Pieteikums un paraugs jāiesniedz vienlaikus.

2. Paraugi nepārsniedz 26,2 x 17 cm lielumu, tie ir ne smagāki par 50 gramiem un ne biezāki par 3 mm. Paraugu uzglabā nesalocītā veidā kopā ar dokumentiem, kuru izmērs noteikts 4. panta 1. punkta c) apakšpunktā.

3. Neiesniedz tādus paraugus, kuri ātri bojājas vai kurus ir bīstami uzglabāt.

Paraugu iesniedz piecos eksemplāros; ja ir kombinēts pieteikums, attiecībā uz katru dizainparaugu iesniedz piecus parauga eksemplārus.

4. Ja dizainparaugs attiecas uz virsmas rakstu, kas atkārtojas, paraugā parāda pabeigtu rakstu un atkārtojošās virsmas pietiekamu daļu gan garumā, gan platumā. Piemēro 2. punktā norādīto lielumu.

6. pants

Maksājumi par pieteikumu

1. Iesniedzot pieteikumu Birojā, ir jāsamaksā šādas nodevas:

a) reģistrācijas nodeva;

b) publicēšanas nodeva vai nodeva par atlikšanu, ja lūdz publicēšanas atlikšanu;

c) reģistrācijas papildnodeva par katru kombinētajā pieteikumā iekļauto papildu dizainparaugu;

d) publicēšanas papildnodeva par katru kombinētajā pieteikumā iekļauto dizainparaugu vai papildnodeva par atlikšanu par katru kombinētajā pieteikumā iekļauto dizainparaugu, ja lūdz publicēšanas atlikšanu.

2. Ja pieteikumā ir lūgums par reģistrācijas publicēšanas atlikšanu, publicēšanas nodevu un visas publicēšanas papildnodevas par katru kombinētajā pieteikumā iekļauto dizainparaugu maksā 15. panta 4. punktā noteiktajā termiņā.

7. pants

Pieteikuma iesniegšana

1. Birojs uz pieteikuma dokumentiem atzīmē saņemšanas datumu un pieteikuma reģistrācijas numuru.

Birojs sanumurē visus kombinētajā pieteikumā iekļautos dizainparaugus saskaņā ar priekšsēdētāja noteikto sistēmu.

Birojs nekavējoties izsniedz pieteikuma iesniedzējam kvīti, kurā norāda pieteikuma reģistrācijas numuru, dizainparauga attēlu, aprakstu vai kādu citu identifikācijas zīmi, dokumentu veidu un skaitu un to saņemšanas datumu.

Ja iesniedz kombinētu pieteikumu, Biroja izsniegtajā kvītī precizē pirmo dizainparaugu un iesniegto dizainparaugu skaitu.

2. Ja pieteikumu saskaņā ar Regulas (EK) Nr. 6/2002 35. pantu iesniedz dalībvalsts centrālajā rūpnieciskā īpašuma birojā vai Beniluksa Dizainparaugu birojā, iesniegšanas iestāde numurē katru pieteikuma lappusi ar arābu cipariem. Pirms pieteikuma pārsūtīšanas Birojam iestāde, kurā iesniegts pieteikums, uz pieteikuma dokumentiem atzīmē saņemšanas datumu un lappušu skaitu.

Iestāde, kurā iesniegts pieteikums, nekavējoties izsniedz pieteikuma iesniedzējam kvīti, kurā precizē dokumentu veidu un skaitu un to saņemšanas datumu.

3. Ja Birojs saņem pieteikumu, ko pārsūtījis dalībvalsts centrālais rūpnieciskā īpašuma birojs vai Beniluksa Dizainparaugu birojs, tas atzīmē uz pieteikuma saņemšanas datumu un pieteikuma reģistrācijas numuru un nekavējoties izsniedz pieteikuma iesniedzējam kvīti saskaņā ar 1. punkta trešo un ceturto daļu, norādot datumu, kurā pieteikums saņemts Birojā.

8. pants

Prioritātes pieprasīšana

1. Ja pieteikumā, ievērojot Regulas (EK) Nr. 6/2002 42. pantu, tiek pieprasīta viena vai vairāku iepriekšējo pieteikumu prioritāte, pieteikuma iesniedzējs norāda iepriekšējā pieteikuma reģistrācijas numuru un iesniedz attiecīgā pieteikuma kopiju triju mēnešu laikā pēc minētās regulas 38. pantā norādītā iesniegšanas datuma. Pierādījumus, kas jāiesniedz pieteikuma iesniedzējam, nosaka Biroja priekšsēdētājs.

2. Ja pieteikuma iesniedzējs, ievērojot Regulas (EK) Nr. 6/2002 42. pantu, vēlas pieprasīt viena vai vairāku pieteikumu prioritāti pēc pieteikuma iesniegšanas, viņš/viņa viena mēneša laikā pēc pieteikuma iesniegšanas dienas iesniedz deklarāciju par prioritāti, norādot datumu, kurā iesniegts iepriekšējais pieteikums, un valsti, kurā vai attiecībā uz kuru iesniegts iepriekšējais pieteikums.

Pieteikuma iesniedzējs iesniedz Birojā 1. punktā minētās norādes un pierādījumus triju mēnešu laikā pēc dienas, kad Birojs saņēmis deklarāciju par prioritāti.

9. pants

Izstādes prioritāte

1. Ja, ievērojot Regulas (EK) Nr. 6/2002 44. pantu, pieteikumā ir pieprasīta izstādes prioritāte, pieteikuma iesniedzējs kopā ar pieteikumu vai vēlākais triju mēnešu laikā pēc pieteikuma iesniegšanas dienas iesniedz apliecinošu dokumentu, ko izstādē izdevusi iestāde, kura atbild par rūpnieciskā īpašuma aizsardzību izstādē.

Minētajā apliecinošajā dokumentā apstiprina, ka attiecīgais dizainparaugs bijis iekļauts vai izmantots izstrādājumā un izstādē nodots atklātībai, kā arī norāda izstādes atklāšanas datumu un gadījumā, ja izstrādājuma pirmā nodošana atklātībai nav notikusi izstādes atklāšanas dienā, norāda datumu, kurā attiecīgais izstrādājums pirmoreiz nodots atklātībai. Apliecinošajam dokumentam pievieno minētās iestādes pienācīgi apstiprinātu dokumentu par izstrādājuma faktisko nodošanu atklātībai.

2. Ja pieteikuma iesniedzējs vēlas pieprasīt izstādes prioritāti pēc pieteikuma iesniegšanas, deklarāciju par prioritāti, kurā norāda izstādes nosaukumu un datumu, kad izstrādājums, kurā attiecīgais dizainparaugs iekļauts vai izmantots, pirmoreiz nodots atklātībai, iesniedz viena mēneša laikā pēc pieteikuma iesniegšanas dienas. Šā panta 1. punktā minētās norādes un pierādījumus iesniedz Birojā triju mēnešu laikā pēc dienas, kad Birojs saņēmis deklarāciju par prioritāti.

10. pants

Prasību pārbaude attiecībā uz iesniegšanas datumu un formālo prasību pārbaude

1. Birojs nosūta pieteikuma iesniedzējam paziņojumu par to, ka iesniegšanas datumu nevar piešķirt, ja pieteikumā nav:

a) lūguma reģistrēt dizainparaugu kā reģistrētu Kopienas dizainparaugu;

b) informācijas par pieteikuma iesniedzēju;

c) dizainparauga attēla, ievērojot 4. panta 1. punkta d) un e) apakšpunktu, vai attiecīgā gadījumā — parauga.

2. Ja 1. punktā norādītos trūkumus novērš divu mēnešu laikā pēc paziņojuma saņemšanas dienas, par pieteikuma iesniegšanas datumu nosaka to datumu, kurā ir novērsti visi trūkumi.

Ja trūkumi nav novērsti noteiktajā termiņā, pieteikumu neizskata kā Kopienas dizainparauga pieteikumu. Visus izdarītos maksājumus atlīdzina.

3. Birojs pieprasa, lai pieteikuma iesniedzējs novērš paziņotos trūkumus tā noteiktajā termiņā, ja, neskatoties uz piešķirto iesniegšanas datumu, pārbaudē ir atklājies, ka

a) nav izpildītas 1., 2., 4. un 5. pantā noteiktās prasības vai pārējās formālās prasības attiecībā uz pieteikumiem, kas izklāstītas Regulā (EK) Nr. 6/2002 vai šajā regulā;

b) Birojs nav saņēmis pilnā apmērā maksājumus, kas veicami, ievērojot 6. panta 1. punktu, skatot to saistībā ar Komisijas Regulu (EK) Nr. 2246/2002 ( 2 );

c) attiecībā uz prioritātes pieprasīšanu saskaņā ar 8. un 9. pantu vai nu pašā pieteikumā, vai mēneša laikā pēc pieteikuma iesniegšanas dienas nav izpildītas pārējās minētajos pantos noteiktās prasības;

d) kombinētu pieteikumu gadījumā izstrādājumi, kuros paredzēts iekļaut dizainparaugus vai kuros dizainparaugus paredzēts izmantot, attiecināmi uz vairākām klasēm Lokarno klasifikācijā.

Birojs jo īpaši pieprasa, lai pieteikuma iesniedzējs veic nepieciešamos maksājumus divu mēnešu laikā pēc paziņojuma saņemšanas dienas kopā ar nodevu par novēloto maksājumu, kas noteikta Regulas (EK) Nr. 6/2002 107. panta 2. punkta a) līdz d) apakšpunktā un kā noteikts Regulā (EK) Nr. 2246/2002.

Pirmās daļas d) apakšpunktā norādītā trūkuma gadījumā Birojs pieprasa, lai pieteikuma iesniedzējs sadala kombinēto pieteikumu, tādējādi nodrošinot 2. panta 2. punkta prasību izpildi. Birojs pieprasa, lai Biroja noteiktā termiņā pieteikuma iesniedzējs samaksā arī pieteikumu nodevu kopsummu, kas radusies, sadalot kombinēto pieteikumu.

Pēc tam, kad pieteikuma iesniedzējs noteiktajā termiņā ir izpildījis prasību par pieteikuma sadali, sadalē radušos pieteikumu vai pieteikuma iesniegšanas datums ir datums, kāds piešķirts sākotnēji iesniegtajam kombinētajam pieteikumam.

4. Birojs noraida pieteikumu, ja 3. punkta a) un d) apakšpunktā norādītie trūkumi noteiktajā termiņā nav novērsti.

5. Birojs noraida pieteikumu, ja saskaņā ar 6. panta 1. punkta a) un b) apakšpunktu maksājamās nodevas nav samaksātas noteiktajā termiņā.

6. Ja papildnodevas, kas maksājamas atbilstīgi 6. panta 1. punkta c) vai d) apakšpunktam attiecībā uz kombinētajiem pieteikumiem, noteiktajā termiņā nav samaksātas vai nav samaksātas pilnā apmērā, Birojs noraida pieteikumu attiecībā uz visiem papildu dizainparaugiem, kuri neietilpst samaksātajā summā.

Ja nav nekādu kritēriju, lai noteiktu, kurus dizainparaugus paredzēts iekļaut samaksātajā summā, Birojs pieņem dizainparaugus kārtībā, kādā tie sanumurēti saskaņā ar 2. panta 4. punktu. Birojs noraida pieteikumu, ja tas attiecas uz dizainparaugiem, par kuriem nav samaksāta papildnodeva vai papildnodeva nav samaksāta pilnā apmērā.

7. Ja 3. punkta c) apakšpunktā norādītie trūkumi nav novērsti noteiktajā termiņā, pieteikuma prioritātes tiesības ir zaudētas.

8. Ja kāds no 3. punktā norādītajiem trūkumiem nav novērsts noteiktajā termiņā un šāds trūkums attiecas tikai uz dažiem kombinētajā pieteikumā iekļautajiem dizainparaugiem, Birojs noraida pieteikumu vai arī prioritātes tiesības ir zaudētas tikai attiecībā uz attiecīgajiem dizainparaugiem.

11. pants

Nereģistrējamības pamatojuma pārbaude

1. Ja, ievērojot Regulas (EK) Nr. 6/2002 47. pantu, Birojs saskaņā ar šīs regulas 10. pantu veiktās pārbaudes gaitā konstatē, ka dizainparaugs, attiecībā uz kuru lūdz aizsardzību, neatbilst Regulas (EK) Nr. 6/2002 3. panta a) punktā noteiktajai dizainparauga definīcijai vai dizainparaugs ir pretrunā ar sabiedrisko kārtību vai pieņemtajiem morāles principiem, tas informē pieteikuma iesniedzēju, ka dizainparaugs nav reģistrējams, norādot nereģistrējamības pamatojumu.

2. Birojs nosaka termiņu, kurā pieteikuma iesniedzējs var iesniegt savus apsvērumus, atsaukt pieteikumu vai izdarīt tajā grozījumus, iesniedzot koriģētu dizainparauga attēlu, ar noteikumu, ka ir saglabāta dizainparauga identitāte.

3. Ja pieteikuma iesniedzējs nenovērš nereģistrējamības iemeslus noteiktajā termiņā, Birojs noraida attiecīgo pieteikumu. Ja šie iemesli attiecas tikai uz dažiem kombinētajā pieteikumā iekļautajiem dizainparaugiem, Birojs noraida pieteikumu tikai attiecībā uz attiecīgajiem dizainparaugiem.

▼M1

11.a pants

Atteikuma pamatojumu pārbaude

1. Ja atbilstīgi Regulas (EK) Nr. 6/2002 106.e panta 1. punktam Birojs, veicot starptautiskās reģistrācijas pārbaudi, konstatē, ka dizainparaugs, kuram pieprasīta aizsardzība, neatbilst minētās regulas 3. panta a) apakšpunktā iekļautajai definīcijai vai ir pretrunā ar sabiedrisko kārtību vai pieņemtajiem morāles principiem, tas ne vēlāk kā sešus mēnešus pēc starptautiskās reģistrācijas publikācijas dienas nosūta atteikuma paziņojumu (notifikāciju) Pasaules Intelektuālā īpašuma organizācijas Starptautiskajam birojam (še turpmāk – “Starptautiskais birojs”), norādot atteikuma pamatojumus atbilstīgi 12. panta 2. daļai 1999. gada 2. jūlijā pieņemtajā Hāgas vienošanās par dizainparaugu starptautisko reģistrāciju Ženēvas aktā (še turpmāk – “Ženēvas akts”), kas tika apstiprināts ar Padomes Lēmumu 2006/954/EK ( 3 ).

2. Birojs nosaka termiņu, kura laikā atbilstīgi Regulas (EK) Nr. 6/2002 106.e panta 2. punktam starptautiskās reģistrācijas īpašniekam ir iespēja atteikties no starptautiskās reģistrācijas attiecībā uz Kopienu, attiecībā uz Kopienu ierobežot starptautisko reģistrāciju, atstājot tajā vienu vai vairākus dizainparaugus, vai iesniegt apsvērumus.

3. Ja starptautiskās reģistrācijas īpašniekam ir jābūt pārstāvētam Birojā saskaņā ar Regulas (EK) Nr. 6/2002 77. panta 2. punktu, paziņojumā atsaucas uz īpašnieka pienākumu iecelt pārstāvi, kas atbilst minētās regulas 78. panta 1. punkta prasībām.

Mutatis mutandis piemēro šā panta 2. punktā noteikto termiņu.

4. Ja īpašnieks neieceļ pārstāvi noteiktajā termiņā, Birojs atsaka starptautiskās reģistrācijas aizsardzību.

5. Ja noteiktajā termiņā īpašnieks iesniedz apsvērumus, kas Biroju apmierina, Birojs atsauc atteikumu un paziņo par to Starptautiskajam birojam atbilstīgi Ženēvas akta 12. panta 4. daļai.

Ja atbilstīgi Ženēvas akta 12. panta 2. daļai noteiktajā termiņā īpašnieks neiesniedz apsvērumus, kas apmierina Biroju, Birojs apstiprina lēmumu par starptautiskās reģistrācijas aizsardzības atteikumu. Minēto lēmumu var pārsūdzēt atbilstīgi Regulas (EK) Nr. 6/2002 VII sadaļai.

6. Ja īpašnieks attiecībā uz Kopienu atsakās no starptautiskās reģistrācijas (renonsē to) vai ierobežo starptautisko reģistrāciju atstājot tajā vienu vai vairākus dizainparaugus, tas, ievērojot ieraksta procedūru atbilstīgi Ženēvas akta 16. panta 1. daļas iv) un v) apakšpunktam, informē par to Starptautisko biroju. Īpašnieks var informēt Biroju, iesniedzot attiecīgu paziņojumu.

▼B

12. pants

Pieteikuma atsaukšana vai labošana

1. Pieteikuma iesniedzējs var katrā laikā atsaukt Kopienas dizainparauga pieteikumu vai attiecībā uz kombinētu pieteikumu atsaukt dažus pieteikumā iekļautos dizainparaugus.

2. Pēc pieteikuma iesniedzēja lūguma var izlabot tikai pieteikuma iesniedzēja vārdu vai nosaukumu un adresi, kļūdas formulējumā vai pavairošanas kļūdas, kā arī acīm redzamus pārpratumus ar noteikumu, ka šāda labošana neizmaina dizainparauga attēlu.

3. Pieteikumā par pieteikuma labošanu, ievērojot 2. punktu, ietver:

a) pieteikuma reģistrācijas numuru;

b) pieteikuma iesniedzēja vārdu vai nosaukumu un adresi saskaņā ar 1. panta 1. punkta b) apakšpunktu;

c) ja pieteikuma iesniedzējs ir iecēlis pārstāvi, šā pārstāvja vārdu un dienesta adresi saskaņā ar 1. panta 1. punkta e) apakšpunktu;

d) norādi par labojamo pieteikuma elementu un šo elementu labotajā redakcijā.

4. Ja prasības attiecībā uz pieteikuma labošanu nav izpildītas, Birojs dara zināmu šo trūkumu pieteikuma iesniedzējam. Ja trūkumu nenovērš Biroja noteiktajā termiņā, Birojs noraida dokumenta labošanas pieteikumu.

5. Par viena un tā paša elementa labošanu divos vai vairākos pieteikumos, ko iesniedzis viens un tas pats pieteikuma iesniedzējs, var iesniegt vienu pieteikumu.

6. Pieteikumiem izlabot pieteikuma iesniedzēja iecelta pārstāvja vārdu vai dienesta adresi mutatis mutandis piemēro 2. līdz 5. punktu.







II NODAĻA

REĢISTRĀCIJAS PROCEDŪRA

13. pants

Dizainparauga reģistrācija

1. Ja pieteikums atbilst Regulas (EK) Nr. 6/2002 48. pantā norādītajām prasībām, minētajā pieteikumā iekļauto dizainparaugu un šīs regulas 69. panta 2. punktā noteiktos datus ieraksta reģistrā.

2. Ja pieteikumā ir lūgums par publicēšanas atlikšanu, ievērojot Regulas (EK) Nr. 6/2002 50. pantu, ieraksta šo faktu un atlikšanas termiņa izbeigšanās datumu.

3. Nodevas, kas veicamas, ievērojot 6. panta 1. punktu, neatlīdzina, pat ja pieteikto dizainparaugu nereģistrē.

14. pants

Reģistrācijas publikācija

1. Dizainparauga reģistrāciju publicē Kopienas Dizainparaugu Biļetenā.

2. Saskaņā ar 3. punktu reģistrācijas publikācijā ietver:

a) Kopienas dizainparauga īpašnieka (turpmāk — “īpašnieka”) vārdu/nosaukumu un adresi;

b) attiecīgā gadījumā īpašnieka iecelta pārstāvja vārdu un dienesta adresi, izņemot pārstāvi, uz kuru attiecas Regulas (EK) Nr. 6/2002 77. panta 3. punkta pirmā daļa; ja vairākiem pārstāvjiem ir viena un tā pati dienesta adrese, publicē tikai pirmā nosauktā pārstāvja vārdu un dienesta adresi, aiz kā seko “u. c.”; ja ir divi vai vairāki pārstāvji ar dažādām dienesta adresēm, publicē tikai piegādes adresi, kas noteikta, ievērojot šīs regulas 1. panta 1. punkta e) apakšpunktu; ja, ievērojot 62. panta 9. punktu, ir iecelta pārstāvju apvienība, publicē tikai attiecīgās apvienības nosaukumu un dienesta adresi;

c) dizainparauga attēlu, ievērojot 4. pantu; ja dizainparauga attēls ir krāsains, publikācija ir krāsaina;

d) attiecīgā gadījumā norādi par to, ka apraksts iesniegts, ievērojot 1. panta 2. punkta a) apakšpunktu;

e) norādi par izstrādājumiem, kuros paredzēts iekļaut vai izmantot dizainparaugu, pirms kuras attiecīgi sagrupē Lokarno klasifikācijas atbilstīgo klašu un apakšklašu numurus;

f) attiecīgā gadījumā dizainera vārdu vai dizaineru grupas nosaukumu;

g) iesniegšanas datumu un reģistrācijas numuru, bet attiecībā uz kombinētu pieteikumu — katra dizainparauga reģistrācijas numuru;

h) attiecīgā gadījumā datus par prioritātes pieprasījumu, ievērojot Regulas (EK) Nr. 6/2002 42. pantu;

i) attiecīgā gadījumā datus par izstādes prioritātes pieprasījumu, ievērojot Regulas (EK) Nr. 6/2002 44. pantu;

j) datumu un reģistrācijas numuru, un reģistrācijas publikācijas datumu;

k) norādi par valodu, kurā iesniegts pieteikums, un otro valodu, ko, ievērojot Regulas (EK) Nr. 6/2002 98. panta 2. punktu, norādījis pieteikuma iesniedzējs.

3. Ja pieteikumā ir lūgums par publicēšanas atlikšanu, ievērojot Regulas (EK) Nr. 6/2002 50. pantu, Kopienas Dizainparaugu Biļetenā publicē norādi par atlikšanu, pievienojot tai īpašnieka vārdu, pārstāvja, ja tāds ir, vārdu, iesniegšanas datumu un reģistrācijas datumu, un pieteikuma reģistrācijas numuru. Ne dizainparauga attēlu, ne jebkādus datus par tā ārējo izskatu nepublicē.

15. pants

Publikācijas atlikšana

1. Ja pieteikumā ir lūgums par publicēšanas atlikšanu, ievērojot Regulas (EK) Nr. 6/2002 50. pantu, īpašnieks kopā ar lūgumu vai vēlākais trīs mēnešus pirms 30 mēnešu atlikšanas termiņa beigām rīkojas šādi:

a) samaksā 6. panta 1. punkta b) apakšpunktā norādīto publicēšanas nodevu;

b) kombinētu pieteikuma gadījumā samaksā 6. panta 1. punkta d) apakšpunktā norādīto publicēšanas papildnodevu;

c) gadījumā, ja saskaņā ar 5. pantu dizainparauga attēls ir aizstāts ar paraugu, iesniedz dizainparauga attēlu saskaņā ar 4. pantu. Tas attiecas uz visiem kombinētajā pieteikumā iekļautajiem dizainparaugiem, attiecībā uz kuriem lūdz publicēšanu;

d) attiecībā uz kombinētu reģistrāciju skaidri norāda, kuri pieteikumā iekļautie dizainparaugi ir publicējami vai kuri dizainparaugi ir atsaucami, vai gadījumā, ja atlikšanas laikposms vēl nav beidzies, attiecībā uz kuriem dizainparaugiem atlikšana ir jāturpina.

Ja īpašnieks lūdz publicēšanu pirms 30 mēnešu atlikšanas termiņa beigām, viņš/viņa vēlākais trīs mēnešus pirms pieprasītā publicēšanas datuma izpilda pirmajā daļā no a) līdz d) apakšpunktā noteiktās prasības.

2. Ja īpašnieks neizpilda 1. punkta c) vai d) apakšpunktā noteiktās prasības, Birojs aicina viņu novērst attiecīgos trūkumus noteiktajā termiņā, kas nekādā gadījumā nebeidzas pēc 30 mēnešu atlikšanas laikposma.

3. Ja īpašnieks nenovērš 2. punktā norādītos trūkumus noteiktajā termiņā:

a) uzskata, ka reģistrētais Kopienas dizainparaugs jau no paša sākuma nav radījis Regulā (EK) Nr. 6/2002 noteiktās sekas;

b) uzskata, ka lūgums nav ticis iesniegts, ja īpašnieks ir lūdzis agrāku publikāciju, nekā paredzēts saskaņā ar 1. punkta otro daļu.

4. Ja īpašnieks nesamaksā 1. punkta a) vai b) apakšpunktā norādītās nodevas, Birojs uzaicina viņu nokārtot šīs nodevas, kā arī Regulas (EK) Nr. 6/2002 107. panta 2. punkta b) vai d) apakšpunktā noteikto nodevu par novēlotu maksājumu, kā noteikts Regulā (EK) Nr. 2246/2002, noteiktā termiņā, kas nekādā gadījumā nebeidzas pēc 30 mēnešu atlikšanas laikposma.

Ja šajā termiņā maksājumi nav nokārtoti, Birojs paziņo īpašniekam, ka reģistrētais Kopienas dizainparaugs jau no paša sākuma nav radījis Regulā (EK) Nr. 6/2002 noteiktās sekas.

Ja attiecībā uz kombinētu reģistrāciju maksājumu veic minētajā termiņā, bet tas nav pietiekams, lai segtu visas nodevas, kas jāsamaksā, ievērojot 1. punkta a) un b) apakšpunktu, kā arī novēlotajam maksājumam piemērojamo nodevu, uzskata, ka visi dizainparaugi, attiecībā uz kuriem nodevas nav samaksātas, jau no paša sākuma nav radījuši Regulā (EK) Nr. 6/2002 noteiktās sekas.

Ja vien nav skaidrs, par kuriem dizainparaugiem paredzēta samaksātā summa, un nepastāvot citiem kritērijiem, lai noteiktu, par kuriem dizainparaugiem paredzēts samaksāt, Birojs nosaka dizainparaugus atbilstīgi kārtībai, kādā tie sanumurēti saskaņā ar 2. panta 4. punktu.

Attiecībā uz visiem dizainparaugiem, par kuriem nav samaksāta publicēšanas papildnodeva vai tā nav samaksāta pilnā apmērā kopā ar piemērojamo nodevu par novēlotu maksājumu, uzskata, ka šie dizainparaugi jau no paša sākuma nav radījuši Regulā (EK) Nr. 6/2002 noteiktās sekas.

16. pants

Publikācija pēc atlikšanas laikposma

1. Ja īpašnieks ir izpildījis 15. pantā noteiktās prasības, Birojs pēc atlikšanas termiņa beigām vai lūguma par agrāku publikāciju gadījumā, tiklīdz tehniski iespējams, rīkojas šādi:

a) publicē reģistrēto Kopienas dizainparaugu Kopienas Dizainparaugu Biļetenā ar 14. panta 2. punktā noteiktajām norādēm, kā arī ar norādi par faktu, ka pieteikumā ir bijis lūgums par publikācijas atlikšanu, ievērojot Regulas (EK) Nr. 6/2002 50. pantu, un attiecīgā gadījumā ar norādi, ka paraugs ir iesniegts saskaņā ar šīs regulas 5. pantu;

b) dara pieejamus sabiedrības kontrolei visus ar dizainparaugu saistītos dokumentus;

c) atklāj sabiedrības kontrolei visus ierakstus reģistrā, tostarp ierakstus, kas nav kontrolēti, ievērojot 73. pantu.

2. Ja piemēro 15. panta 4. punktu, šā panta 1. punktā norādītos pasākumus neveic saistībā ar kombinētajā reģistrācijā iekļautajiem dizainparaugiem, attiecībā uz kuriem uzskata, ka tie jau no paša sākuma nav radījuši Regulā (EK) Nr. 6/2002 noteiktās sekas.

17. pants

Reģistrācijas apliecība

1. Pēc publicēšanas Birojs izsniedz īpašniekam reģistrācijas apliecību, kurā ir 69. panta 2. punktā noteiktie ieraksti reģistrā un apliecinājums, ka minētie ieraksti ir iekļauti reģistrā.

2. Īpašnieks var lūgt, lai pēc nodevas samaksāšanas viņam/viņai izsniedz apstiprinātu vai neapstiprinātu reģistrācijas apliecības norakstu.

18. pants

Dizainparauga saglabāšana grozītā veidā

1. Ja, ievērojot Regulas (EK) Nr. 6/2002 25. panta 6. punktu, reģistrēto Kopienas dizainparaugu saglabā grozītā veidā, Kopienas dizainparaugu tā grozītajā veidā ievada reģistrā un publicē Kopienas Dizainparaugu Biļetenā.

2. Dizainparauga saglabāšana grozītā veidā var ietvert īpašnieka daļēju atteikšanos, kas nepārsniedz 100 vārdus, vai Kopienas Dizainparaugu reģistrā izdarītu ierakstu par tiesas lēmumu vai Biroja lēmumu, ar ko pasludina dizainparauga tiesību daļēju spēkā neesamību.

19. pants

Īpašnieka vai viņa/viņas reģistrētā pārstāvja vārda vai adreses izmaiņa

1. Īpašnieka vārda vai adreses izmaiņu, kas nenotiek reģistrētā dizainparauga nodošanas dēļ, pēc īpašnieka lūguma iegrāmato reģistrā.

2. Pieteikumā par īpašnieka vārda vai adreses izmaiņu ietver:

a) dizainparauga reģistrācijas numuru;

b) reģistrā iegrāmatoto īpašnieka vārdu un adresi. Ja Birojs ir piešķīris īpašniekam identifikācijas numuru, pietiek, ja norāda šo numuru un īpašnieka vārdu;

c) wwnorādi par īpašnieka izmainīto vārdu un adresi saskaņā ar 1. panta 1. punkta b) apakšpunktu;

d) ja īpašnieks ir iecēlis pārstāvi, šā pārstāvja vārdu un dienesta adresi saskaņā ar 1. panta 1. punkta e) apakšpunktu.

3. Par 2. punktā norādīto pieteikumu nodeva nav jāmaksā.

4. Lai izmainītu viena un tā paša īpašnieka vārdu vai adresi attiecībā uz diviem vai vairākiem reģistrētiem dizainparaugiem, var iesniegt vienu pieteikumu.

5. Ja 1. un 2. punktā noteiktās prasības nav izpildītas, Birojs dara šo trūkumu zināmu pieteikuma iesniedzējam.

Ja trūkumu nenovērš Biroja noteiktajā termiņā, Birojs noraida pieteikumu.

6. Reģistrētā pārstāvja vārda vai adreses izmaiņai mutatis mutandis piemēro 1. līdz 5. punktu.

7. Pieteikumiem par Kopienas dizainparaugiem mutatis mutandis piemēro 1. līdz 6. punktu. Izmaiņas iereģistrē Biroja dokumentos, kas attiecas uz Kopienas dizainparaugu pieteikumiem.

20. pants

Pārpratumu un kļūdu labošana reģistrā un reģistrācijas publikācijā

Ja dizainparauga reģistrācijā vai reģistrācijas publikācijā ir Biroja pieļauts pārpratums vai kļūda, Birojs pēc savas ierosmes vai īpašnieka pieprasījuma izlabo attiecīgo kļūdu vai pārpratumu.

Ja šādu labojumu pieprasa īpašnieks, mutatis mutandis piemēro 19. pantu. Nodevu maksājumi uz šādu pieprasījumu neattiecas.

Birojs publicē labojumus, kas izdarīti, ievērojot šo pantu.







III NODAĻA

REĢISTRĀCIJAS ATJAUNOŠANA

21. pants

Paziņojums par reģistrācijas termiņa izbeigšanos

Vismaz sešus mēnešus pirms reģistrācijas termiņa izbeigšanās Birojs informē īpašnieku un visas personas, kam ir reģistrā iegrāmatotas tiesības attiecībā uz Kopienas dizainparaugu, tostarp licence, par to, ka tuvojas reģistrācijas beigu datums. Nepaziņošana neietekmē reģistrācijas termiņa izbeigšanos.

▼M1

22. pants

Kopienas dizainparauga reģistrācijas atjaunošana

1. Reģistrācijas atjaunošanas iesniegumā iekļauj:

a) tās personas vārdu vai nosaukumu, kas pieprasa reģistrācijas atjaunošanu;

b) reģistrācijas numuru;

c) attiecīgā gadījumā norādi par to, ka reģistrācijas atjaunošanu pieprasa visiem kompleksā reģistrācijā ietvertajiem dizainparaugiem, vai, ja reģistrācijas atjaunošanu nepieprasa attiecībā uz visiem šādiem dizainparaugiem, norādi par dizainparaugiem, kuriem pieprasa reģistrācijas atjaunošanu.

2. Atbilstīgi Regulas (EK) Nr. 6/2002 13. pantam par reģistrācijas atjaunošanu maksājamās maksas ir šādas:

a) reģistrācijas atjaunošanas maksa, kas gadījumā, ja kompleksā reģistrācijā ietverti vairāki dizainparaugi, ir proporcionāla dizainparaugu skaitam, uz ko attiecas reģistrācijas atjaunošana;

b) attiecīgā gadījumā papildmaksa par reģistrācijas atjaunošanas maksas novēlotu maksājumu vai reģistrācijas atjaunošanas pieprasījuma novēlotu iesniegšanu, ievērojot Regulas (EK) Nr. 6/2002 13. pantu, kā noteikts Regulā (EK) Nr. 2246/2002.

3. Ja maksājums, kas minēts šā panta 2. punktā, izdarīts saskaņā ar Regulas (EK) Nr. 2246/2002 5. panta 1. punkta noteikumiem, to uzskata par reģistrācijas atjaunošanas pieprasījumu, ar nosacījumu, ka tajā norādīts viss, kas prasīts šā panta 1. punkta a) un b) apakšpunktā un minētās regulas 6. panta 1. punktā.

4. Ja reģistrācijas atjaunošanas iesniegumu iesniedz Regulas (EK) Nr. 6/2002 13. panta 3. punktā noteiktajā termiņā, bet nav izpildīti pārējie minētās regulas 13. pantā un šajā regulā noteiktie reģistrācijas atjaunošanas nosacījumi, Birojs informē iesniedzēju par trūkumiem.

5. Ja reģistrācijas atjaunošanas iesniegumu neiesniedz vai iesniedz pēc Regulas (EK) Nr. 6/2002 13. panta 3. punkta otrajā teikumā noteiktā termiņa beigām vai ja maksas nav samaksātas vai ir samaksātas tikai pēc attiecīgā termiņa beigām, vai ja trūkumi nav novērsti Biroja noteiktajā termiņā, Birojs pieņem nolēmumu, ka reģistrācijas darbības termiņš ir beidzies, un paziņo par to īpašniekam.

Attiecībā uz kompleksu reģistrāciju, ja samaksātās maksas nav pietiekamas, lai aptvertu visus dizainparaugus, attiecībā uz kuriem pieprasa reģistrācijas atjaunošanu, šādu nolēmumu pieņem tikai pēc tam, kad Birojs ir konstatējis, par kuriem dizainparaugiem ir paredzēta samaksātā summa.

Ja nav citu kritēriju, lai konstatētu, par kuriem dizainparaugiem paredzēta samaksātā summa, Birojs ņem vērā dizainparaugus pēc kārtas, ievērojot secību, kādā tie uzskaitīti saskaņā ar 2. panta 4. punktu.

Birojs pieņem nolēmumu, ka reģistrācijas darbības termiņš ir beidzies attiecībā uz visiem dizainparaugiem, par kuriem reģistrācijas atjaunošanas maksa nav samaksāta vai nav samaksāta pilnībā.

6. Ja saskaņā ar 5. punktu pieņemtais nolēmums ir kļuvis galīgs, Birojs svītro dizainparaugu no reģistra ar nākamo dienu pēc esošās reģistrācijas darbības termiņa beigām.

7. Ja 2. punktā paredzētās reģistrācijas atjaunošanas maksas ir samaksātas, bet reģistrācija nav atjaunota, minētās maksas atmaksā.

8. Var iesniegt vienu reģistrācijas atjaunošanas iesniegumu par diviem vai vairākiem dizainparaugiem, neatkarīgi no tā, vai tie ir vienas un tās pašas kompleksās reģistrācijas daļa vai nav, par katru dizainparaugu samaksājot noteiktās maksas, ja katrā atsevišķā gadījumā īpašnieki vai pārstāvji ir vieni un tie paši.

▼M1

22.a pants

Tādas starptautiskās reģistrācijas atjaunošana, kurā norādīta Eiropas Kopiena

Starptautisko reģistrāciju atjauno tieši Starptautiskajā Birojā atbilstīgi Ženēvas akta 17. pantam.

▼B







IV NODAĻA

NODOŠANA, LICENCES UN PĀRĒJĀS TIESĪBAS, IZMAIŅAS

23. pants

Nodošana

1. Pieteikumā par reģistrācijas nodošanu, ievērojot Regulas (EK) Nr. 6/2002 28. pantu, iekļauj:

a) Kopienas dizainparauga reģistrācijas numuru;

b) datus par jauno īpašnieku saskaņā ar 1. panta 1. punkta b) apakšpunktu;

c) ja nodošana neattiecas uz visiem dizainparaugiem, kas iekļauti kombinētajā reģistrācijā, datus par tiem reģistrētajiem dizainparaugiem, uz kuriem attiecas nodošana;

d) dokumentus, kas pienācīgi pamato nodošanu.

2. Attiecīgā gadījumā pieteikumā var iekļaut jaunā īpašnieka pārstāvja vārdu un dienesta adresi, kas jānorāda saskaņā ar 1. panta 1. punkta e) apakšpunktu.

3. Pieteikumu neuzskata par iesniegtu, kamēr nav samaksāta nepieciešamā nodeva. Ja nodeva nav samaksāta vai nav samaksāta pilnā apmērā, Birojs par to attiecīgi paziņo pieteikuma iesniedzējam.

4. Saskaņā ar šā panta 1. punkta d) apakšpunktu nodošanas pietiekams apliecinājums ir šādi dokumenti:

a) ja pieteikumu par reģistrācijas nodošanu ir parakstījis reģistrētais īpašnieks vai viņa/viņas pārstāvis un tiesību pārņēmējs vai viņa/viņas pārstāvis vai

b) ja pieteikumu ir iesniedzis tiesību pārņēmējs, pieteikumam ir pievienots reģistrētā īpašnieka vai viņa/viņas pārstāvja parakstīts apliecinājums, ka īpašnieks piekrīt tiesību pārņēmēja reģistrācijai, vai

c) ja pieteikumam ir pievienota aizpildīta nodošanas veidlapa vai dokuments, ko parakstījis reģistrētais īpašnieks vai viņa/viņas pārstāvis un tiesību pārņēmējs vai viņa/viņas pārstāvis.

5. Ja nav izpildīti nodošanas reģistrācijai piemērojamie nosacījumi, Birojs informē pieteikuma iesniedzēju par trūkumiem.

Ja trūkumus nenovērš Biroja noteiktajā termiņā, Birojs noraida pieteikumu par nodošanas reģistrāciju.

6. Attiecībā uz diviem vai vairākiem reģistrētiem Kopienas dizainparaugiem var iesniegt vienu pieteikumu par nodošanas reģistrāciju, ja reģistrētais īpašnieks un tiesību pārņēmējs visos gadījumos ir vienas un tās pašas personas.

7. Reģistrētu Kopienas dizainparaugu pieteikumu nodošanai mutatis mutandis piemēro 1. līdz 6. punktu. Nodošanu iereģistrē Biroja dokumentos, kas attiecas uz Kopienas dizainparaugu pieteikumiem.

24. pants

Licenču un pārējo tiesību reģistrācija

1. Licences piešķiršanas vai nodošanas reģistrācijai, lietu tiesību attiecībā uz reģistrētu Kopienas dizainparaugu ieviešanu vai nodošanu reģistrācijai un izpildes pasākumu reģistrācijai mutatis mutandis piemēro 23. panta 1. punkta a), b) un c) apakšpunktu un 23. panta 2., 3., 5. un 6. punktu. Ja reģistrēts Kopienas dizainparaugs ir iesaistīts maksātnespējas procedūrās, lai pēc attiecīgās valsts kompetentās iestādes lūguma izdarītu par to ierakstu reģistrā, nodeva tomēr nav jāmaksā.

Attiecībā uz kombinētu reģistrāciju katru reģistrēto Kopienas dizainparaugu atsevišķi no citiem var licencēt, tas var būt lietas tiesību, izpildes panākšanas vai maksātnespējas procedūru objekts.

2. Ja reģistrēto Kopienas dizainparaugu licencē tikai attiecībā uz daļu no Kopienas vai uz ierobežotu laikposmu, licences reģistrācijas pieteikumā norāda Kopienas daļu, attiecībā uz kuru ir piešķirta licence, vai laikposmu, uz kādu ir piešķirta licence.

3. Ja licenču un pārējo tiesību reģistrācijai piemērojamie nosacījumi, kas izklāstīti Regulas (EK) Nr. 6/2002 29., 30. vai 32. pantā, šā panta 1. punktā vai citos attiecīgajos šīs regulas pantos nav izpildīti, Birojs paziņo pieteikuma iesniedzējam par trūkumiem.

Ja trūkumus nenovērš Biroja noteiktajā termiņā, Birojs noraida reģistrācijas pieteikumu.

4. Licencēm un pārējām tiesībām attiecībā uz reģistrētiem Kopienas dizainparaugiem mutatis mutandis piemēro 1., 2. un 3. punktu. Licences, lietu tiesības un izpildes pasākumus iereģistrē Biroja dokumentos, kas attiecas uz Kopienas dizainparaugu pieteikumiem.

5. Vienkāršās licences pieprasījumu, ievērojot Regulas (EK) Nr. 6/2002 16. panta 2. punktu, iesniedz triju mēnešu laikā pēc dienas, kad reģistrā izdara ierakstu par jauno tiesīgo īpašnieku.

25. pants

Īpaši noteikumi licences reģistrēšanai

1. Licenci attiecībā uz reģistrētu Kopienas dizainparaugu iegrāmato reģistrā kā ekskluzīvu licenci, ja to pieprasa dizainparauga īpašnieks vai licenciāts.

2. Licenci attiecībā uz reģistrētu Kopienas dizainparaugu iegrāmato reģistrā kā apakšlicenci, ja to piešķir licenciāts, kura licence ir iegrāmatota reģistrā.

3. Licenci attiecībā uz reģistrētu Kopienas dizainparaugu iegrāmato reģistrā kā teritoriāli ierobežotu licenci, ja tā ir piešķirta attiecībā uz kādu Kopienas daļu.

4. Licenci attiecībā uz reģistrētu Kopienas dizainparaugu iegrāmato reģistrā kā pagaidu licenci, ja tā ir piešķirta uz ierobežotu laikposmu.

26. pants

Licenču un pārējo tiesību reģistrācijas anulēšana vai grozīšana

1. Saskaņā ar 24. pantu izdarītu reģistrāciju anulē, saņemot attiecīgās personas pieteikumu.

2. Pieteikumā iekļauj:

a) reģistrētā Kopienas dizainparauga reģistrācijas numuru vai, attiecībā uz kombinētu reģistrāciju, katra dizainparauga numuru un

b) datus par tiesībām, kuru reģistrācija jāanulē.

3. Licences vai citu tiesību reģistrācijas anulēšanas pieteikumu neuzskata par iesniegtu, kamēr nav samaksāta nepieciešamā nodeva.

Ja nodeva nav samaksāta vai nav samaksāta pilnā apmērā, Birojs par to attiecīgi paziņo pieteikuma iesniedzējam. Ja reģistrēts Kopienas dizainparaugs ir iesaistīts maksātnespējas procedūrās, lai pēc attiecīgās valsts kompetentās iestādes lūguma anulētu ierakstu, nodeva nav jāmaksā.

4. Pieteikumam pievieno dokumentus, kuros pierādīts, ka reģistrētās tiesības vairs nepastāv, vai licenciāta vai citu tiesību īpašnieka apliecinājumu tam, ka viņš/viņa piekrīt reģistrācijas anulēšanai.

5. Ja prasības reģistrācijas anulēšanai nav izpildītas, Birojs paziņo pieteikuma iesniedzējam par trūkumiem. Ja trūkumus nenovērš Biroja noteiktajā termiņā, Birojs noraida pieteikumu par reģistrācijas anulēšanu.

6. Lūgumam grozīt saskaņā ar 24. pantu izdarītu reģistrāciju mutatis mutandis piemēro 1., 2., 4. un 5. punktu.

7. Ierakstiem, kas dokumentos izdarīti, ievērojot 24. panta 4. punktu, mutatis mutandis piemēro 1. līdz 6. punktu.







V NODAĻA

ATSAUKŠANA UN SPĒKĀ NEESAMĪBA

27. pants

Atsaukšana

1. Paziņojumā par atsaukšanu, ievērojot Regulas (EK) Nr. 6/2002 51. pantu, iekļauj:

a) reģistrētā Kopienas dizainparauga reģistrācijas numuru;

b) īpašnieka vārdu vai nosaukumu un adresi saskaņā ar 1. panta 1. punkta b) apakšpunktu;

c) ja ir iecelts pārstāvis, šā pārstāvja vārdu un dienesta adresi saskaņā ar 1. panta 1. punkta e) apakšpunktu;

d) ja atsaukšanu paziņo attiecībā tikai uz dažiem kombinētā reģistrācijā iekļautiem dizainparaugiem, norādi par dizainparaugiem, attiecībā uz kuriem paziņo atsaukšanu, vai norādi par dizainparaugiem, kam jāsaglabā reģistrācija;

e) ja, ievērojot Regulas (EK) Nr. 6/2002 51. panta 3. punktu, reģistrēto Kopienas dizainparaugu atsauc daļēji, grozītā dizainparauga attēlu saskaņā ar šīs regulas 4. pantu.

2. Ja reģistrā ir ieraksts par trešās personas tiesībām attiecībā uz reģistrēto Kopienas dizainparaugu, paziņojums par piekrišanu atsaukšanai, ko parakstījis minēto tiesību īpašnieks vai viņa/viņas pārstāvis, ir pietiekams apliecinājums tam, ka trešā persona piekrīt atsaukšanai.

Ja ir reģistrēta licence, dizainparauga atsaukšanu reģistrē trīs mēnešus pēc dienas, kad īpašnieks ir apliecinājis Birojam, ka viņš/viņa ir informējis licenciātu par savu nodomu atsaukt attiecīgo dizainparaugu. Ja īpašnieks līdz minētā termiņa beigām pierāda Birojam, ka licenciāts ir devis piekrišanu, atsaukšanu reģistrē nekavējoties.

3. Ja, ievērojot Regulas (EK) Nr. 6/2002 15. pantu, tiesā ir ierosināta prasība par tiesībām uz reģistrētu Kopienas dizainparaugu, paziņojums par piekrišanu atsaukšanai, ko parakstījis prasītājs vai viņa/viņas pārstāvis, ir pietiekams pierādījums tam, ka viņš/viņa piekrīt atsaukšanai.

4. Ja prasības attiecībā uz atsaukšanu nav izpildītas, Birojs informē par trūkumiem paziņojuma iesniedzēju. Ja trūkumus nenovērš Biroja noteiktajā termiņā, Birojs atsaka izdarīt reģistrā ierakstu par atsaukšanu.

28. pants

Pieteikums par spēkā neesamības pasludināšanu

1. Pieteikumā Birojam par spēkā neesamības pasludināšanu, ievērojot Regulas (EK) Nr. 6/2002 52. pantu, iekļauj:

a) par reģistrēto Kopienas dizainparaugu, attiecībā uz kuru pieprasa spēkā neesamības pasludināšanu: i) tā reģistrācijas numuru; ii) tā īpašnieka vārdu vai nosaukumu un adresi;

b) attiecībā uz pieteikuma pamatojumu: i) pamatojumu pieteikuma spēkā neesamības pasludināšanai; ii) ja pieteikumu iesniedz saskaņā ar Regulas (EK) Nr. 6/2002 25. panta 1. punkta d) apakšpunktu, pievieno attēlu un datus, ar ko identificē iepriekšējo dizainparaugu, kurš ir pieteikuma par spēkā neesamības pasludināšanu pamatā, un pierāda, ka pieteikuma iesniedzējs ir tiesīgs izmantot agrāko dizainparaugu par pamatojumu spēkā neesamībai, ievērojot minētās regulas 25. panta 3. punktu; iii) ja pieteikumu iesniedz, ievērojot Regulas (EK) Nr. 6/2002 25. panta 1. punkta e) vai f) apakšpunktu, pievieno attēlu un datus, ar ko identificē ar autortiesībām aizsargāto atšķirības zīmi vai darbu, kas ir pieteikuma par spēkā neesamības pasludināšanu pamatā, un datus, kas pierāda, ka pieteikuma iesniedzējs ir agrāko tiesību subjekts, ievērojot minētās regulas 25. panta 3. punktu; iv) ja pieteikumu iesniedz, ievērojot Regulas (EK) Nr. 6/2002 25. panta 1. punkta g) apakšpunktu, pievieno attiecīgā priekšmeta attēlu un datus, kā norādīts minētajā pantā, un datus, kas pierāda, ka pieteikumu iesniedz persona vai tiesību subjekts, kura intereses skar dizainparauga nelikumīga izmantošana, ievērojot minētās regulas 25. panta 4. punktu; v) ja spēkā neesamības pamatojums ir reģistrētā Kopienas dizainparauga neatbilstība Regulas (EK) Nr. 6/2002 5. vai 6. pantā noteiktajām prasībām, norādi par iepriekšējiem dizainparaugiem un to iepriekšējo dizainparaugu attēlus, kas varētu būt šķērslis reģistrētā Kopienas dizainparauga individuālās būtības un jaunuma atzīšanai, kā arī dokumentus, kuri pierāda minēto agrāko dizainparaugu esamību; vi) norādi par faktiem, pierādījumiem un argumentiem, kas iesniegti minētā pamatojuma apstiprinājumam;

c) attiecībā uz pieteikuma iesniedzēju: i) vārdu un adresi saskaņā ar 1. panta 1. punkta b) apakšpunktu; ii) ja pieteikuma iesniedzējs ir iecēlis pārstāvi, šā pārstāvja vārdu un dienesta adresi saskaņā ar 1. panta 1. punkta e) apakšpunktu; iii) ja pieteikumu iesniedz, ievērojot Regulas (EK) Nr. 6/2002 25. panta 1. punkta c) apakšpunktu, papildus pievieno datus, kas pierāda, ka pieteikumu iesniedz tiesīga persona vai personas, ievērojot minētās regulas 25. panta 2. punktu.

2. Par pieteikuma iesniegšanu jāsamaksā Regulas (EK) Nr. 6/2002 52. panta 2. punktā norādītā nodeva.

3. Birojs informē īpašnieku par to, ka ir iesniegts pieteikums spēkā neesamības pasludināšanai.

29. pants

Izmantojamās valodas spēkā neesamības tiesas procesā

1. Pieteikumu spēkā neesamības pasludināšanai iesniedz tiesas procesa valodā, ievērojot Regulas (EK) Nr. 6/2002 98. panta 4. punktu.

2. Ja tiesas process nenotiek valodā, kādā iesniegts pieteikums, un īpašnieks ir iesniedzis savus apsvērumus valodā, kādā iesniegts pieteikums, Birojs gādā par šo apsvērumu pārtulkošanu valodā, kādā notiek tiesas process.

3. Trīs gadus pēc datuma, kas noteikts saskaņā ar Regulas (EK) Nr. 6/2002 111. panta 2. punktu, Komisija iesniegs Regulas (EK) Nr. 6/2002 109. pantā minētajai komitejai ziņojumu par šā panta 2. punkta piemērošanu un attiecīgā gadījumā priekšlikumus, lai noteiktu to izdevumu limitu, kurus šajā sakarā sedz Birojs, kā noteikts Regulas (EK) Nr. 6/2002 98. panta 4. punkta ceturtajā daļā.

4. Komisija var pieņemt lēmumu iesniegt 3. punktā norādīto ziņojumu un iespējamos priekšlikumus agrāk, un komiteja apspriež tos prioritāri, ja 2. punktā minētie pakalpojumi rada nesamērīgus izdevumus.

5. Ja pierādījumi pieteikuma apstiprinājumam nav iesniegti spēkā neesamības tiesas procesa valodā, pieteikuma iesniedzējs iesniedz minēto pierādījumu tulkojumu attiecīgajā valodā divu mēnešu laikā pēc šādu pierādījumu iesniegšanas.

6. Ja pieteikuma spēkā neesamības pasludināšanai iesniedzējs vai īpašnieks divu mēnešu laikā pēc dienas, kad īpašnieks saņēmis šīs regulas 31. panta 1. punktā norādīto paziņojumu, informē Biroju par to, ka viņi savstarpēji vienojušies par citu valodu, kādā jāizskata lieta, ievērojot Regulas (EK) Nr. 6/2002 98. panta 5. punktu, gadījumā, ja pieteikums nav iesniegts norādītajā valodā, pieteikuma iesniedzējs iesniedz pieteikuma tulkojumu attiecīgajā valodā viena mēneša laikā pēc minētās dienas.

30. pants

Pieteikuma par spēkā neesamības pasludināšanu kā nepieņemama noraidīšana

1. Ja Birojs konstatē, ka pieteikums par spēkā neesamības pasludināšanu neatbilst Regulas (EK) Nr. 6/2002 52. pantam, šīs regulas 28. panta 1. punktam vai jebkuram citam Regulas (EK) Nr. 6/2002 vai šīs regulas noteikumam, tas attiecīgi informē pieteikuma iesniedzēju un uzaicina viņu novērst trūkumus Biroja noteiktā termiņā.

Ja trūkumus nenovērš noteiktajā termiņā, Birojs noraida pieteikumu kā nepieņemamu.

2. Ja Birojs konstatē, ka nav samaksātas vajadzīgās nodevas, tas attiecīgi informē pieteikuma iesniedzēju un dara viņam/viņai zināmu, ka pieteikumu neuzskatīs par iesniegtu, ja attiecīgās nodevas nebūs samaksātas noteiktajā termiņā.

Ja vajadzīgās nodevas samaksā pēc noteiktā termiņa izbeigšanās, tās pieteikuma iesniedzējam atlīdzina.

3. Visus lēmumus par pieteikuma par spēkā neesamības pasludināšanu noraidīšanu, ievērojot 1. punktu, paziņo pieteikuma iesniedzējam.

Ja, ievērojot 2. punktu, pieteikumu neuzskata par iesniegtu, to attiecīgi paziņo pieteikuma iesniedzējam.

31. pants

Pieteikuma par spēkā neesamības pasludināšanu izskatīšana

1. Ja Birojs nenoraida pieteikumu par spēkā neesamības pasludināšanu saskaņā ar 30. pantu, tas paziņo par šādu pieteikumu īpašniekam un lūdz viņu iesniegt savus apsvērumus Biroja noteiktā termiņā.

2. Ja īpašnieks neiesniedz nekādus apsvērumus, Birojs var pamatot lēmumu par spēkā neesamību ar tā rīcībā esošajiem pierādījumiem.

3. Visus īpašnieka iesniegtos apsvērumus paziņo pieteikuma iesniedzējam, kuru Birojs var uzaicināt noteiktā termiņā sniegt atbildi.

4. Visus paziņojumus, ievērojot Regulas (EK) Nr. 6/2002 53. panta 2. punktu, un visus šajā sakarā iesniegtos apsvērumus nosūta attiecīgajām pusēm.

5. Birojs var piedāvāt pusēm savstarpēju izlīgumu.

▼M1

6. Ja Birojs atzīst starptautisko reģistrāciju par spēkā neesošu Kopienas teritorijā, Birojs paziņo Starptautiskajam birojam par šo lēmumu, kad tas kļūst galīgs.

▼B

32. pants

Kombinētie pieteikumi par spēkā neesamības pasludināšanu

1. Ja attiecībā uz vienu un to pašu reģistrētu Kopienas dizainparaugu ir iesniegti vairāki pieteikumi par spēkā neesamības pasludināšanu, Birojs var izskatīt tos apvienoti.

Birojs var pēc tam nolemt vairs neizskatīt tos minētajā veidā.

2. Ja viena vai vairāku pieteikumu iepriekšējā izskatīšanā atklājas, ka reģistrētais Kopienas dizainparaugs var būt spēkā neesošs, Birojs var apturēt pārējo pieteikumu spēkā neesamības atzīšanas tiesas procesus.

Birojs informē pārējos pieteikumu iesniedzējus par visiem attiecīgajiem lēmumiem, kas pieņemti, turpinot šādu tiesas procesu.

3. Ja lēmums, ar ko pasludina dizainparauga spēkā neesamību, ir galīgais, pieteikumus, attiecībā uz kuriem izskatīšana ir apturēta saskaņā ar 2. punktu, uzskata par izskatītiem un par to paziņo attiecīgajiem pieteikumu iesniedzējiem. Šādu izskatīšanu uzskata par lietu, kas izbeigta pirms sprieduma pasludināšanas, piemērojot Regulas (EK) Nr. 6/2002 70. panta 4. punktu.

4. Birojs atlīdzina 50 % no Regulas (EK) Nr. 6/2002 52. panta 2. punktā norādītās nodevas par pieteikuma iesniegšanu spēkā neesamības pasludināšanai, ko samaksājis katrs pieteikuma iesniedzējs, kura pieteikums uzskatāms par izskatītu saskaņā ar šā panta 1., 2. un 3. punktu.

33. pants

Iespējamā pārkāpēja piedalīšanās

Ja, ievērojot Regulas (EK) Nr. 6/2002 54. pantu, varbūtējais pārkāpējs vēlas piedalīties tiesas procesā, uz viņu attiecas šīs regulas 28., 29. un 30. panta attiecīgie noteikumi un jo īpaši viņš/viņa iesniedz pamatotu lietas izklāstu un samaksā Regulas (EK) Nr. 6/2002 52. panta 2. punktā norādīto nodevu.







VI NODAĻA

PĀRSŪDZĪBAS

34. pants

Pārsūdzības prasības saturs

1. Pārsūdzības prasībā ietver:

a) pārsūdzības iesniedzēja vārdu vai nosaukumu un adresi saskaņā ar 1. panta 1. punkta b) apakšpunktu;

b) ja pārsūdzības iesniedzējs ir iecēlis pārstāvi, šā pārstāvja vārdu un dienesta adresi saskaņā ar 1. panta 1. punkta e) apakšpunktu;

c) paziņojumu, kurā norāda apstrīdamo lēmumu un to, kādā apjomā pieprasa minētā lēmuma grozīšanu vai anulēšanu.

2. Pārsūdzības prasību iesniedz valodā, kādā notika tiesas process, kurā pieņemts pārsūdzamais lēmums.

35. pants

Pārsūdzības kā nepieņemamas noraidīšana

1. Ja pārsūdzība neatbilst Regulas (EK) Nr. 6/2002 55., 56. un 57. pantam un šīs regulas 34. panta 1. punkta c) apakšpunktam un 2. punktam, Pārsūdzības padome noraida pārsūdzību kā nepieņemamu, ja vien visi trūkumi nav novērsti līdz Regulas (EK) Nr. 6/2002 57. pantā noteiktā attiecīgā termiņa beigu dienai.

2. Ja Pārsūdzības padome uzskata, ka pārsūdzība neatbilst Regulas (EK) Nr. 6/2002 pārējiem noteikumiem vai šīs regulas pārējiem noteikumiem, jo īpaši 34. panta 1. punkta a) un b) apakšpunktam, tā attiecīgi informē pārsūdzības iesniedzēju un lūdz viņu novērst atzīmētos trūkumus tās noteiktā termiņā. Ja trūkumus savlaicīgi nenovērš, Pārsūdzības padome noraida pārsūdzību kā nepieņemamu.

3. Ja pārsūdzības nodeva ir samaksāta, ievērojot Regulas (EK) Nr. 6/2002 57. pantu, pēc noteiktā pārsūdzības iesniegšanas termiņa beigām, pārsūdzība uzskatāma par neiesniegtu un pārsūdzības nodevu atmaksā pārsūdzības iesniedzējam.

36. pants

Pārsūdzību izskatīšana

1. Ja vien nav paredzēts citādi, pārsūdzības izskatīšanā mutatis mutandis ir piemērojami noteikumi, kas attiecas uz tiesas procesu struktūrvienībā, kura ir pieņēmusi lēmumu, par ko iesniegta pārsūdzība.

2. Pārsūdzības padomes lēmumā iekļauj:

a) paziņojumu, ka šo lēmumu ir pasludinājusi padome;

b) datumu, kurā lēmums pieņemts;

c) Pārsūdzības padomes priekšsēdētāja un pārējo klātesošo padomes locekļu vārdus;

d) kancelejas kompetentā darbinieka vārdu;

e) pušu un to pārstāvju vārdus;

f) izlemjamo jautājumu izklāstu;

g) faktu kopsavilkumu;

h) iemeslus;

i) Pārsūdzības padomes nolēmumu, vajadzības gadījumā iekļaujot lēmumu par izmaksām.

3. Lēmumu paraksta Pārsūdzības padomes priekšsēdētājs un divi padomes locekļi, kā arī Pārsūdzības padomes kancelejas darbinieks.

37. pants

Pārsūdzības nodevu atmaksāšana

Rīkojumu par pārsūdzības nodevu atmaksāšanu pieņem iepriekšējas pārskatīšanas gadījumā vai tad, ja Pārsūdzības padome uzskata pārsūdzību par pieļaujamu, ja šāda atmaksāšana ir taisnīga būtiska procesuāla pārkāpuma dēļ. Iepriekšējas pārskatīšanas gadījumā rīkojumu par atmaksāšanu dod struktūrvienība, kuras lēmums ir apstrīdēts, pārējos gadījumos to dara Pārsūdzības padome.







VII NODAĻA

BIROJA LĒMUMI UN PAZIŅOJUMI

38. pants

Lēmumu forma

1. Biroja lēmumi ir rakstveidā, un tajos izklāsta to pieņemšanas pamatojumu.

Ja Birojā notiek mutisks tiesas process, lēmumu var pasludināt mutiski. Pēc tam lēmumu rakstveidā paziņo pusēm.

2. Biroja lēmumiem, kas ir pārsūdzami, pievieno rakstveida paziņojumu, kurā norāda, ka pārsūdzības prasība jāiesniedz Birojam rakstveidā divu mēnešu laikā pēc lēmuma paziņošanas dienas, par kuru iesniedz pārsūdzību. Paziņojumos pievērš pušu uzmanību arī Regulas (EK) Nr. 6/2002 55., 56. un 57. pantā noteiktajiem noteikumiem.

Puses nedrīkst atsaukties uz šādas pārsūdzības izskatīšanas iespējamības nepaziņošanu.

39. pants

Kļūdu labošana lēmumos

Biroja lēmumos drīkst labot tikai valodas kļūdas, pārrakstīšanās kļūdas un acīm redzamus pārpratumus. Šādas kļūdas labo struktūrvienība, kas pieņēmusi lēmumu, pēc savas ierosmes vai pēc ieinteresētās puses pieprasījuma.

40. pants

Tiesību zaudēšanas konstatācija

1. Ja Birojs konstatē, ka tiesību zaudēšana bez jebkādiem pieņemtajiem lēmumiem izriet no Regulas (EK) Nr. 6/2002 vai no šīs regulas, tas paziņo par to attiecīgajai personai saskaņā ar Regulas (EK) Nr. 6/2002 66. pantu un vērš šīs personas uzmanību uz šā panta 2. punktā noteiktajiem tiesiskās aizsardzības līdzekļiem.

2. Ja attiecīgā persona uzskata, ka Biroja atzinums ir neprecīzs, viņš/viņa divu mēnešu laikā pēc 1. punktā norādītā paziņojuma saņemšanas var pieprasīt Biroja lēmumu par šo jautājumu.

Šādu lēmumu pasludina tikai tad, ja Birojs nepiekrīt personai, kas to pieprasa, pretējā gadījumā Birojs groza savu atzinumu un informē par to personu, kura pieprasa lēmumu.

41. pants

Paraksts, vārds, zīmogs

1. Visos Biroja lēmumos, paziņojumos vai brīdinājumos norāda Biroja struktūrvienību vai nodaļu, kā arī atbildīgās amatpersonas vai atbildīgo amatpersonu vārdu vai vārdus. Lēmumus, paziņojumus vai brīdinājumus paraksta Biroja ierēdnis vai ierēdņi vai arī paraksta vietā var būt Biroja zīmogs.

2. Biroja priekšsēdētājs var noteikt, ka gadījumos, kad lēmumus, paziņojumus vai brīdinājumus pārraida pa faksu vai citiem tehniskiem sakaru līdzekļiem, Biroja struktūrvienības vai nodaļas un atbildīgās amatpersonas vai atbildīgo amatpersonu norādei var izmantot citus līdzekļus vai izmantot citu identifikācijas līdzekli zīmoga vietā.







VIII NODAĻA

MUTISKS TIESAS PROCESS UN LIECĪBU UZKLAUSĪŠANA

42. pants

Uzaicinājums uz mutisku tiesas procesu

1. Puses uzaicina uz Regulas (EK) Nr. 6/2002 64. pantā paredzēto mutisko tiesas procesu un vērš to uzmanību uz šā panta 3. punktu. Uzaicinājumu ierasties tiesas procesā paziņo vismaz vienu mēnesi iepriekš, ja vien puses nevienojas par īsāku termiņu.

2. Izsniedzot uzaicinājumu par ierašanos, Birojs vērš uzmanību uz punktiem, kas pēc Biroja atzinuma jāapspriež, lai varētu pieņemt lēmumu.

3. Ja puse, kas savlaicīgi uzaicināta piedalīties mutiskā tiesas procesā, Birojā neierodas kā uzaicināta, tiesas procesu var turpināt bez tās klātbūtnes.

43. pants

Liecību uzklausīšana Birojā

1. Ja Birojs uzskata par vajadzīgu uzklausīt pušu, liecinieku vai ekspertu mutiskās liecības vai izdarīt pārbaudi, tas pieņem šajā nolūkā lēmumu, norādot līdzekļus, ar kādiem tas paredz iegūt pierādījumus, attiecīgos faktus, kas jāpierāda, un uzklausīšanas vai pārbaudes datumu, laiku un vietu.

Ja viena no pusēm pieprasa liecinieku un ekspertu mutiskas liecības, Biroja lēmumā nosaka termiņu, kādā pusei, kas iesniegusi attiecīgo pieprasījumu, jādara Birojam zināmi to liecinieku un ekspertu vārdi un adreses, kurus puse vēlas uzklausīt.

2. Uzaicinājumu pusei, lieciniekam vai ekspertam sniegt liecības piegādā vismaz vienu mēnesi iepriekš, ja vien tie nevienojas par īsāku termiņu.

Uzaicinājumā iekļauj:

a) šā panta 1. punkta pirmajā daļā minētā lēmuma izrakstu, kurā jo īpaši norāda pieprasītās uzklausīšanas datumu, laiku un vietu un izklāsta faktus, attiecībā uz kuriem jāuzklausa puses, liecinieki un eksperti;

b) vārdus pusēm, kas piedalās tiesas procesā, un datus par tiesībām, kuras liecinieki vai eksperti var izmantot, ievērojot 45. panta 2. līdz 5. punktu.

44. pants

Ekspertīze

1. Birojs pieņem lēmumu par to, kādā formā iesniedzams tā ieceltā eksperta ziņojums.

2. Eksperta darba uzdevumā iekļauj:

a) viņa/viņas uzdevuma precīzu aprakstu;

b) eksperta ziņojuma iesniegšanai noteikto termiņu;

c) to pušu vārdus vai nosaukumus, kas piedalās tiesas procesā;

d) datus par atlīdzību, ko eksperts var prasīt, ievērojot 45. panta 2., 3. un 4. punktu.

3. Pusēm iesniedz visu rakstveida ziņojumu kopijas.

4. Puses var noraidīt ekspertu, pamatojoties uz viņa/viņas nekompetenci vai uz tādu pašu iebildumu, ko var izteikt lietas izskatītājam vai Pārsūdzības padomes vai nodaļas loceklim, ievērojot Padomes Regulas (EK) Nr. 40/94 ( 4 ) 132. panta 1. un 3. punktu. Lēmumu par iebildumu pieņem Biroja attiecīgā struktūrvienība.

45. pants

Pierādījumu iegūšanas izmaksas

1. Liecību uzklausīšana Birojā var būt atkarīga no drošības naudas summas, ko Birojam iemaksā puse, kura pieprasījusi liecību uzklausīšanu, apmērā, ko nosaka saskaņā ar izmaksu tāmi.

2. Liecinieki un eksperti, kurus Birojs ir uzaicinājis un kuri ierodas Birojā, ir tiesīgi saņemt samērīgu ceļa un uzturēšanās izdevumu atlīdzinājumu. Šo izdevumu avansu var piešķirt Birojs. Pirmais teikums attiecas arī uz lieciniekiem un ekspertiem, kas ierodas Birojā bez tā uzaicinājuma un kurus uzklausa kā lieciniekus vai ekspertus.

3. Liecinieki, kas ir tiesīgi saņemt atlīdzinājumu saskaņā ar 2. punktu, ir tiesīgi arī uz atbilstīgu kompensāciju par peļņas zaudējumu, un eksperti ir tiesīgi saņemt atlīdzību par saviem pakalpojumiem. Šos maksājumus liecinieki un eksperti saņem pēc savu pienākumu vai uzdevumu izpildes, ja šos lieciniekus un ekspertus ir uzaicinājis Birojs pēc savas ierosmes.

4. Izdevumu apmēru, kas maksājami, ievērojot 1., 2. un 3. punktu, un avansu nosaka Biroja priekšsēdētājs un tos publicē Biroja Oficiālajā Vēstnesī.

Summas aprēķina tāpat kā kompensācijas un algas, ko saņem A4 un A8 kategorijas ierēdņi, kā noteikts Eiropas Kopienu Civildienesta noteikumos un minēto noteikumu VII pielikumā.

5. Galīgā atbildība par summām, kas jāmaksā vai kas ir samaksātas saskaņā ar 1. līdz 4. punktu, ir:

a) Birojam, ja Birojs pēc savas ierosmes ir uzskatījis par vajadzīgu uzklausīt liecinieku vai ekspertu mutiskās liecības, vai

b) attiecīgajai pusei, ja šī puse ir pieprasījusi liecinieku vai ekspertu mutiskās liecības, saskaņā ar lēmumu par izmaksu sadali un noteikšanu, ievērojot Regulas (EK) Nr. 6/2002 70. un 71. pantu un šīs regulas 79. pantu.

Puse, kas norādīta pirmās daļas b) apakšpunktā, atlīdzina Birojam visus attiecīgi izmaksātos avansus.

46. pants

Mutiska tiesas procesa un liecību uzklausīšanas protokols

1. Mutiska tiesas procesa vai liecību uzklausīšanas protokolu noformē, iekļaujot tajā mutiskā tiesas procesa vai liecību uzklausīšanas būtiskos jautājumus, attiecīgos pušu paziņojumus, pušu, liecinieku vai ekspertu liecības un visu pārbaužu rezultātus.

2. Liecinieka, eksperta vai puses ieprotokolēto liecību nolasa skaļi vai iesniedz viņam/viņai izskatīšanai. Protokolā atzīmē, ka šī formalitāte ir veikta un ka liecību sniegusī persona protokolu ir apstiprinājusi. Ja minētā persona neapstiprina protokolu, atzīmē viņas iebildumus.

3. Protokolu paraksta darbinieks, kas to sastādījis, un darbinieks, kas vadījis mutisko tiesas procesu vai liecību uzklausīšanu.

4. Pusēm izsniedz protokola kopiju.

5. Birojs pēc pieprasījuma dara pusēm pieejamus mutiskā tiesas procesa stenogrammu atšifrējumus mašīnrakstā vai citā mašīnlasāmā formā.

Šos stenogrammu atšifrējumus izdod pēc to izmaksu atlīdzināšanas, kādas Birojam radušās, sagatavojot šādus atšifrējumus. Summu, kas jāmaksā, nosaka Biroja priekšsēdētājs.







IX NODAĻA

PAZIŅOJUMI

47. pants

Vispārīgi noteikumi attiecībā uz paziņojumiem

1. Tiesas procesā Birojā visi Biroja sniegtie paziņojumi ir oriģināldokumenti, kuru norakstu ir apstiprinājis Birojs vai uz noraksta ir Biroja zīmogs, vai arī tā ir datorizdruka ar Biroja zīmogu. Dokumentu norakstiem, ko iesniedz puses, šāds apliecinājums nav vajadzīgs.

2. Paziņojumus piegādā:

a) pa pastu saskaņā ar 48. pantu;

b) nododot personīgi saskaņā ar 49. pantu;

c) deponējot Biroja pastkastītē saskaņā ar 50. pantu;

d) pa faksu vai izmantojot citus tehniskus līdzekļus saskaņā ar 51. pantu;

e) publiski izziņojot saskaņā ar 52. pantu.

▼M1

3. Birojs un Starptautiskais birojs, abpusēji vienojoties par saziņas veidu un formātu, sazinās, ja iespējams, izmantojot elektroniskos līdzekļus. Visas atsauces uz veidlapām ietver arī elektroniski pieejamas veidlapas.

▼B

48. pants

Paziņošana pa pastu

1. Lēmumus, uz kuriem attiecas laika ierobežojums pārsūdzības iesniegšanai, uzaicinājumus uz tiesas procesu un citus dokumentus, ko nosaka Biroja priekšsēdētājs, paziņo ierakstītā vēstulē ar piegādes apstiprinājumu.

Lēmumus un paziņojumus, uz kuriem attiecas citi termiņi, paziņo ierakstītā vēstulē, ja vien Biroja priekšsēdētājs nav noteicis citādi.

Visus pārējos paziņojumus nosūta pa parasto pastu.

2. Paziņošanu adresātiem, kuriem Kopienā nav ne domicila, ne galvenās darījumu vietas, ne arī uzņēmuma un kuri nav iecēluši pārstāvjus saskaņā ar Regulas (EK) Nr. 6/2002 77. panta 2. punktu, veic, nosūtot paziņojamo dokumentu pa parasto pastu uz adresāta jaunāko adresi, kāda ir zināma Birojam.

Paziņošana uzskatāma par izpildītu, kad vēstule ir nosūtīta.

3. Ja paziņošana notiek ierakstītā vēstulē ar piegādes apstiprinājumu vai bez tā, vēstule uzskatāma par piegādātu adresātam desmitajā dienā pēc tās nosūtīšanas, ja vien vēstule nav noklīdusi vai nav sasniegusi adresātu vēlāk.

Jebkādu domstarpību gadījumā Biroja ziņā ir konstatēt, ka vēstule ir sasniegusi galamērķi, vai konstatēt datumu, kurā tā attiecīgā gadījumā piegādāta adresātam.

4. Paziņošana ierakstītā vēstulē ar piegādes apstiprinājumu vai bez tā uzskatāma par izpildītu pat tad, ja adresāts atsakās pieņemt vēstuli.

5. Ciktāl uz paziņošanu pa pastu neattiecas 1. līdz 4. punkts, piemēro tās dalībvalsts tiesību aktus, kuras teritorijā notiek paziņošana.

49. pants

Paziņošana, nododot dokumentu personīgi

Paziņošanu var izdarīt Biroja telpās, nododot dokumentu personīgi adresātam, kurš apstiprina paziņojuma saņemšanu.

50. pants

Paziņošana, deponējot dokumentu Biroja pastkastē

Adresātiem, kuriem Birojā ir pastkastes, paziņojumu var piegādāt, deponējot dokumentu attiecīgajā pastkastē. Attiecīgajos lietas dokumentos ievieto rakstveida paziņojumu par deponēšanu. Uz dokumenta atzīmē deponēšanas datumu. Paziņošana uzskatāma par notikušu piektajā dienā pēc dokumenta deponēšanas Biroja pastkastē.

51. pants

Paziņošana, izmantojot faksu un citus tehniskus līdzekļus

1. Paziņošanu pa faksu veic, nosūtot paziņojamā dokumenta oriģināleksemplāru vai kopiju, kā paredzēts 47. panta 1. punktā. Šādas nosūtīšanas sīkāku kārtību nosaka Biroja priekšsēdētājs.

2. Sīkāku kārtību attiecībā uz paziņošanu, izmantojot citus tehniskus sakaru līdzekļus, nosaka Biroja priekšsēdētājs.

52. pants

Publiska izziņošana

1. Ja adresāta adrese nav noskaidrojama vai paziņošana saskaņā ar 48. panta 1. punktu ir izrādījusies neiespējama pat pēc Biroja otrreizēja mēģinājuma izdarīt to, paziņošanu veic, izmantojot publisku izziņošanu.

Šādu paziņojumu publicē vismaz Kopienas Dizainparaugu Biļetenā.

2. Biroja priekšsēdētājs nosaka, kādā veidā sniedzams publiskais paziņojums, un nosaka sākuma dienu viena mēneša termiņam, kuram beidzoties dokuments uzskatāms par paziņotu.

53. pants

Paziņošana pārstāvjiem

1. Ja ir iecelts pārstāvis vai kopīgā pieteikumā pirmo nosaukto pieteikuma iesniedzēju atbilstīgi 61. panta 1. punktam uzskata par kopīgo pārstāvi, paziņojumus adresē minētajam ieceltajam vai kopīgajam pārstāvim.

2. Ja vienai ieinteresētajai pusei ir iecelti vairāki pārstāvji, pietiekams ir paziņojums vienam no šiem pārstāvjiem, ja vien saskaņā ar 1. panta 1. punkta e) apakšpunktu nav norādīta īpaša piegādes adrese.

3. Ja vairākas ieinteresētas puses ir iecēlušas kopīgu pārstāvi, vienota dokumenta paziņošana kopīgajam pārstāvim ir pietiekama.

54. pants

Pārkāpumi paziņošanā

Ja dokuments ir nonācis pie adresāta un ja Birojs nespēj pierādīt, ka šis dokuments ir paziņots savlaicīgi, vai ja nav ievēroti noteikumi attiecībā uz paziņošanu, dokuments uzskatāms par paziņotu dienā, ko Birojs noskaidrojis kā saņemšanas dienu.

55. pants

Dokumentu paziņošana vairāku pušu esamības gadījumā

No pusēm saņemtu dokumentu paziņošana, kuros ir būtiski priekšlikumi vai paziņojums par būtiska priekšlikuma atsaukšanu, pārējām pusēm ir pati par sevi saprotama. Bez paziņošanas var iztikt, ja dokumentā nav jaunu pieteikumu vai prasību un attiecīgais jautājums ir sagatavots lēmuma pieņemšanai.







X NODAĻA

TERMIŅI

56. pants

Termiņu aprēķins

1. Termiņus nosaka pilnos gados, mēnešos, nedēļās vai dienās.

2. Sākumu visiem termiņiem aprēķina, sākot no dienas, kas seko dienai, kurā bijis attiecīgais notikums, ja minētais notikums ir procedūras pasākums vai cita termiņa beigas. Ja minētais procedūras pasākums ir paziņošana, vērā ņemamais notikums ir paziņojamā dokumenta saņemšana, ja vien nav paredzēts citādi.

3. Ja termiņš ir viens gads vai noteikts gadu skaits, tas beidzas attiecīgajā sekojošajā gadā tā paša nosaukuma mēnesī un tajā pašā dienā pēc dienu skaita, kurā bijis attiecīgais notikums. Ja attiecīgajā mēnesī nav tāda dienu skaita, termiņš beidzas minētā mēneša pēdējā dienā.

4. Ja termiņš ir viens mēnesis vai ir noteikts skaits mēnešu, tas beidzas attiecīgajā sekojošajā mēnesī tajā pašā dienā pēc dienu skaita, kurā bijis attiecīgais notikums. Ja diena, kurā bijis attiecīgais notikums, ir bijusi mēneša pēdējā diena vai attiecīgajā sekojošajā mēnesī nav tāda dienu skaita, termiņš beidzas minētā mēneša pēdējā dienā.

5. Ja termiņš ir viena nedēļa vai noteikts skaits nedēļu, tas beidzas attiecīgajā sekojošajā nedēļā tāda paša nosaukuma dienā, kurā bijis attiecīgais notikums.

57. pants

Termiņu ilgums

1. Ja Regulā (EK) Nr. 6/2002 vai šajā regulā ir paredzēts, ka termiņu nosaka Birojs, gadījumā, ja attiecīgajai pusei ir domicils, galvenā darījumu vieta vai uzņēmums Kopienā, šāds termiņš nav īsāks par vienu mēnesi vai, ja attiecīgā puse neatbilst minētajiem nosacījumiem, šāds termiņš nav īsāks par diviem mēnešiem, taču nepārsniedz sešus mēnešus.

Atbilstīgi apstākļiem Birojs var piešķirt noteiktā termiņa pagarinājumu, ja šādu pagarinājumu pieprasa attiecīgā puse un ja pieprasījums ir iesniegts līdz sākotnējā termiņa izbeigšanās dienai.

2. Divu vai vairāku pušu esamības gadījumā Birojs var pagarināt termiņu, ja tam piekrīt pārējās puses.

58. pants

Termiņu izbeigšanās īpašos gadījumos

1. Ja termiņš beidzas dienā, kurā Birojs nepieņem dokumentus vai kurā tādu iemeslu dēļ, kas nav minēti 2. punktā, Biroja atrašanās vietā nepiegādā parasto pastu, termiņu pagarina līdz pirmajai dienai, kurā Birojs pieņem dokumentus un kurā piegādā parasto pastu.

Dienas, kurās Birojs nepieņem dokumentus, nosaka Biroja priekšsēdētājs pirms katra kalendārā gada sākuma.

2. Ja termiņš beidzas dienā, kurā ir vispārējs pārtraukums vai tam sekojošs traucējums pasta piegādē dalībvalstī vai piegādē no dalībvalsts Birojam, termiņu pagarina līdz pirmajai dienai pēc pārtraukuma vai traucējuma laikposma beigām tām pusēm, ku ru dzīvesvieta vai juridiskā adrese ir attiecīgajā dalībvalstī vai kuras ir iecēlušas pārstāvjus ar uzņēmējdarbības vietu minētajā dalībvalstī.

Gadījumā, ja attiecīgā dalībvalsts ir tā valsts, kurā atrodas Birojs, pirmā daļa attiecas uz visām pusēm.

Pirmajā daļā norādīto termiņu nosaka Biroja priekšsēdētājs.

3. Šā panta 1. un 2. punktu mutatis mutandis piemēro Regulā (EK) Nr. 6/2002 vai šajā regulā paredzētajiem termiņiem attiecībā uz darījumiem, kas veicami ar kompetento iestādi Regulas (EK) Nr. 6/2002 35. panta 1. punkta b) un c) apakšpunkta nozīmē.

4. Ja ārkārtēji notikumi, tādi kā dabas katastrofa vai streiks, pārtrauc vai traucē Biroja pienācīgu darbību tādā apmērā, ka visi Biroja paziņojumi attiecīgajām pusēm tiek aizkavēti, darbības, kas pabeidzamas šādā termiņā, var tomēr pamatoti pabeigt viena mēneša laikā pēc aizkavētā paziņojuma saņemšanas.

Visu šādu pārtraukumu vai traucējumu sākuma un beigu dienu nosaka Biroja priekšsēdētājs.







XI NODAĻA

TIESAS PROCESA PĀRTRAUKŠANA UN ATTEIKŠANĀS NO PIESPIEDU PIEDZIŅAS PROCEDŪRAS

59. pants

Tiesas procesa pārtraukšana

1. Tiesas procesu Birojā pārtrauc:

a) reģistrēta Kopienas dizainparauga pieteicēja vai īpašnieka, vai personas, kas saskaņā ar attiecīgās valsts tiesībām pilnvarota rīkoties viņa/viņas vārdā, nāves vai tiesībnespējas gadījumā;

b) gadījumā, ja reģistrēta Kopienas dizainparauga pieteicējam vai īpašniekam juridisku iemeslu dēļ, kas izriet no prasības pret viņa/viņas īpašumu, ir liegts turpināt tiesas procesu Birojā;

c) reģistrēta Kopienas dizainparauga pieteicēja vai īpašnieka pārstāvja nāves vai tiesībnespējas gadījumā vai gadījumā, ja šim pārstāvim juridisku iemeslu dēļ, kas izriet no prasības pret viņa/viņas īpašumu, ir liegts turpināt tiesas procesu Birojā.

Ciktāl pirmās daļas a) apakšpunktā norādītie gadījumi neietekmē saskaņā ar Regulas (EK) Nr. 6/2002 78. pantu iecelta pārstāvja pilnvarojumu, tiesas procesu pārtrauc, tikai saņemot šāda pārstāvja iesniegumu.

2. Ja 1. punkta pirmās daļas a) un b) apakšpunktā norādītajos gadījumos Birojs ir informēts par personu, kas ir pilnvarota turpināt tiesas procesu Birojā, Birojs paziņo šai personai un visām ieinteresētajām trešajām personām, ka tiesas procesu atsāk no dienas, kuru nosaka Birojs.

3. Šā panta 1. punkta c) apakšpunktā norādītajā gadījumā tiesas procesu atsāk, kad Birojs ir informēts par pieteikuma iesniedzēja jauna pārstāvja iecelšanu vai kad Birojs ir darījis zināmu pārējām pusēm paziņojumu par dizainparauga īpašnieka jauna pārstāvja iecelšanu.

Ja trīs mēnešus pēc tiesas procesa pārtraukuma sākuma dienas Birojs nav informēts par jauna pārstāvja iecelšanu, tas dara šo faktu zināmu reģistrētā Kopienas dizainparauga pieteicējam vai īpašniekam un paziņo:

a) ka Regulas (EK) Nr. 6/2002 77. panta 2. punkta piemērošanas gadījumā Kopienas dizainparauga pieteikumu uzskatīs par atsauktu, ja informācija netiks iesniegta divu mēnešu laikā pēc dienas, kurā ir darīts zināms minētais paziņojums, vai

b) ka Regulas (EK) Nr. 6/2002 77. panta 2. punkta nepiemērošanas gadījumā tiesas procesu atsāks ar dizainparauga pieteicēju vai īpašnieku pēc dienas, kurā ir darīts zināms minētais paziņojums.

4. Termiņi, kas ir spēkā attiecībā uz Kopienas dizainparauga pieteicēju vai īpašnieku tiesas procesa pārtraukšanas dienā, izņemot termiņu atjaunošanas nodevas samaksai, sāk atkal darboties dienā, kurā atsāk tiesas procesu.

60. pants

Atteikšanās no piespiedu piedziņas procedūras

Biroja priekšsēdētājs var atteikties no prasības par jebkura parāda piespiedu piedziņu, ja atgūstamā summa ir niecīga vai ja šāda piedziņa ir pārāk nenoteikta.







XII NODAĻA

PĀRSTĀVĪBA

61. pants

Kopīga pārstāvja iecelšana

1. Gadījumā, ja ir vairāki pieteikuma iesniedzēji un reģistrēta Kopienas dizainparauga pieteikumā nav nosaukts kopīgs pārstāvis, par kopīgo pārstāvi uzskata pirmo pieteikumā nosaukto pieteikuma iesniedzēju.

Ja viens no pieteikuma iesniedzējiem ir spiests iecelt profesionālu pārstāvi, šādu pārstāvi tomēr uzskata par kopīgo pārstāvi, ja vien pirmais pieteikumā nosauktais pieteikuma iesniedzējs arī nav iecēlis profesionālu pārstāvi.

Šā panta pirmo un otro daļu mutatis mutandis piemēro trešajām personām, kas rīkojas kopīgi, pieprasot spēkā neesamības pasludināšanu, un reģistrēta Kopienas dizainparauga kopīpašniekiem.

2. Ja tiesas procesa gaitā tiesības nodod vairākām personām un šādas personas nav iecēlušas kopīgu pārstāvi, piemēro 1. punktu.

Ja šāda piemērošana nav iespējama, Birojs pieprasa attiecīgajām personām iecelt kopīgu pārstāvi divu mēnešu laikā. Ja šo prasību neizpilda, kopīgo pārstāvi ieceļ Birojs.

62. pants

Pilnvarojums

1. Advokāti un profesionāli pārstāvji, kuri iekļauti Biroja sarakstos saskaņā ar Regulas (EK) Nr. 6/2002 78. panta 1. punkta b) vai c) apakšpunktu, var iesniegt Birojam parakstītu pilnvarojumu, ko pievienot dokumentācijai.

Šādu pilnvarojumu iesniedz, ja birojs to īpaši pieprasa, vai gadījumā, ja tiesas procesā, kurā Birojā darbojas pārstāvis, ir vairākas puses un to īpaši pieprasa viena no pusēm.

2. Darbinieki, kuri darbojas fizisku vai juridisku personu uzdevumā, ievērojot Regulas (EK) Nr. 6/2002 77. panta 3. punktu, iesniedz Birojam parakstītu pilnvarojumu, ko pievienot dokumentācijai.

3. Pilnvarojumu var iesniegt jebkurā no Kopienas oficiālajām valodām. Tas var attiekties uz vienu vai vairākiem pieteikumiem vai reģistrētiem Kopienas dizainparaugiem vai var būt ģenerālpilnvaras veidā, kas ļauj pārstāvim darboties visos tajos tiesas procesos Birojā, kuros pilnvaru izdevusī persona ir puse procedūrā.

4. Ja, ievērojot 1. vai 2. punktu, ir jāiesniedz pilnvarojums, Birojs nosaka termiņu šāda pilnvarojuma iesniegšanai. Ja pilnvarojumu neiesniedz savlaicīgi, tiesas procesu turpina ar pārstāvēto personu. Visi procesuālie pasākumi, ko veic pārstāvis, izņemot pieteikuma iesniegšanu, uzskatāmi par neveiktiem, ja pārstāvētā persona tos neapstiprina. Regulas (EK) Nr. 6/2002 77. panta 2. punkta piemērošana saglabājas.

5. Šā panta 1., 2. un 3. punktu mutatis mutandis piemēro dokumentam, ar ko atsauc pilnvarojumu.

6. Pārstāvi, kas vairs nav pilnvarots, turpina uzskatīt par pārstāvi, līdz viņa/viņas pilnvarojuma izbeigšana ir paziņota Birojam.

7. Atbilstīgi šeit ietvertiem pretējiem noteikumiem pilnvarojums attiecībā uz Biroju neizbeidzas tās personas nāves gadījumā, kura ir piešķīrusi pilnvarojumu.

8. Ja viena puse ir iecēlusi vairākus pārstāvjus, šie pārstāvji neatkarīgi no pretējiem noteikumiem viņu pilnvarojumos var rīkoties kolektīvi vai individuāli.

9. Pārstāvju apvienības pilnvarojums uzskatāms par jebkura tāda pārstāvja pilnvarojumu, kurš var pierādīt savu darbību šajā apvienībā.

63. pants

Pārstāvība

Visiem paziņojumiem vai citāda veida informācijai, ko Birojs adresē attiecīgi pilnvarotam pārstāvim, ir tāds pats spēks, it kā tā būtu adresēta pārstāvamajai personai.

Visiem paziņojumiem, ko Birojam adresē attiecīgi pilnvarots pārstāvis, ir tāds pats spēks, it kā tos būtu sūtījusi pārstāvamā persona.

64. pants

Profesionālo pārstāvju dizainparaugu lietās sevišķā saraksta grozījums

1. Profesionālo pārstāvju dizainparauga lietās sevišķajā sarakstā, kas norādīts Regulas (EK) Nr. 6/2002 78. panta 4. punktā, iekļautu ierakstu attiecībā uz profesionālu pārstāvi svītro pēc viņa/viņas pieprasījuma.

2. Ierakstu attiecībā uz profesionālu pārstāvi svītro automātiski:

a) profesionālā pārstāvja nāves vai tiesībnespējas gadījumā;

b) ja profesionālais pārstāvis vairs nav dalībvalsts pilsonis, ja vien Biroja priekšsēdētājs nav noteicis izņēmumu, ievērojot Regulas (EK) Nr. 6/2002 78. panta 6. punkta a) apakšpunktu;

c) ja profesionālā pārstāvja uzņēmējdarbības vieta vai darba vieta vairs nav Kopienā;

d) ja profesionālajam pārstāvim vairs nav Regulas (EK) Nr. 6/2002 78. panta 4. punkta c) apakšpunkta pirmajā teikumā norādīto tiesību.

3. Ieraksta darbību attiecībā uz profesionālo pārstāvi Birojs aptur pēc savas ierosmes, ja ir apturētas minētā pārstāvja tiesības pārstāvēt fiziskas vai juridiskas personas Beniluksa Dizainparaugu birojā vai dalībvalsts centrālajā rūpnieciskā īpašuma birojā, kā norādīts Regulas (EK) Nr. 6/2002 78. panta 4. punkta c) apakšpunktā.

4. Personu, attiecībā uz kuru ieraksts ir svītrots, pēc pieprasījuma, ievērojot Regulas (EK) Nr. 6/2002 78. panta 5. punktu, atjauno profesionālo pārstāvju sarakstā, ja izslēgšanas nosacījumi vairs nepastāv.

5. Beniluksa Dizainparaugu birojs un attiecīgo dalībvalstu centrālie rūpnieciskā īpašuma biroji nekavējoties informē Biroju par visiem attiecīgajiem 2. un 3. punktā minētajiem notikumiem, ja tiem šādi notikumi ir zināmi.

6. Profesionālo pārstāvju dizainparaugu lietās sevišķā saraksta grozījumus publicē Biroja Oficiālajā Vēstnesī.







XIII NODAĻA

RAKSTISKI PAZIŅOJUMI UN VEIDLAPAS

65. pants

Paziņošana rakstveidā vai ar citādiem līdzekļiem

1. Saskaņā ar 2. punktu Kopienas dizainparauga reģistrācijas pieteikumus, kā arī visus citus Regulā (EK) Nr. 6/2002 paredzētos pieteikumus vai deklarācijas un visus pārējos Birojam adresētos paziņojumus iesniedz šādi:

a) iesniedzot parakstītu attiecīgā dokumenta oriģināleksemplāru Birojam pa pastu, piegādājot personīgi vai ar jebkuriem citiem līdzekļiem; iesniegto dokumentu pielikumi nav jāparaksta;

b) pārsūtot parakstītu oriģināleksemplāru pa faksu saskaņā ar 66. pantu vai

c) pārraidot paziņojuma saturu ar elektroniskajiem sakaru līdzekļiem saskaņā ar 67. pantu.

2. Ja pieteikuma iesniedzējs izmanto Regulas (EK) Nr. 6/2002 36. panta 1. punkta c) apakšpunktā paredzēto iespēju iesniegt dizainparauga paraugu, tad pieteikumu un paraugu nosūta Birojam vienā pasta sūtījumā, kā noteikts šā panta 1. punkta a) apakšpunktā. Ja pieteikumu un paraugu vai kombinēta pieteikuma gadījumā paraugus nenosūta Birojam vienā pasta sūtījumā, Birojs nepiešķir iesniegšanas datumu, līdz saskaņā ar šīs regulas 10. panta 1. punktu nav saņemta pēdējā vienība.

66. pants

Paziņošana pa faksu

1. Ja Kopienas dizainparauga reģistrācijas pieteikumu iesniedz pa faksu un pieteikumā saskaņā ar 4. panta 1. punktu ir iekļauts dizainparauga attēls, kas neatbilst minētā panta prasībām, vajadzīgo attēlu, kurš ir derīgs reģistrācijai un publicēšanai, Birojam iesniedz saskaņā ar 65. panta 1. punkta a) apakšpunktu.

Ja Birojs saņem dizainparauga attēlu viena mēneša laikā pēc faksa saņemšanas dienas, uzskata, ka Birojs saņēmis pieteikumu faksa saņemšanas dienā.

Ja Birojs saņem dizainparauga attēlu, kad minētais termiņš ir beidzies, uzskata, ka Birojs saņēmis pieteikumu attēla saņemšanas dienā.

2. Ja pa faksu saņemtais paziņojums ir nepilnīgs vai nesalasāms vai ja Birojam ir pamatotas šaubas par pārsūtīšanas precizitāti, Birojs attiecīgi informē sūtītāju un pieprasa, lai viņš/viņa Biroja noteiktā termiņā atkārtoti pārsūta oriģināleksemplāru pa faksu vai iesniedz oriģināleksemplāru saskaņā ar 65. panta 1. punkta a) apakšpunktu.

Ja minēto prasību izpilda noteiktajā termiņā, atkārtotā sūtījuma vai oriģināleksemplāra saņemšanas diena uzskatāma par sākotnējā paziņojuma saņemšanas dienu ar noteikumu, ka gadījumā, ja šāds trūkums attiecas uz Kopienas dizainparauga reģistrācijas pieteikuma noteikšanas datumu, piemēro noteikumus, kas attiecas uz iesniegšanas datumu.

Ja prasību neizpilda noteiktajā termiņā, uzskata, ka paziņojums nav saņemts.

3. Visus paziņojumus, kas Birojam iesniegti pa faksu, uzskata par atbilstīgi parakstītiem, ja faksa izdrukā ir paraksta atveidojums.

4. Biroja priekšsēdētājs var noteikt papildu prasības attiecībā uz paziņojumu nosūtīšanu pa faksu, kā, piemēram, izmantojamās iekārtas, pārraides tehniskos datus un nosūtītāja identifikācijas metodes.

67. pants

Paziņošana, izmantojot elektroniskos līdzekļus

1. Kopienas dizainparauga reģistrācijas pieteikumus, tostarp dizainparauga attēlu, var iesniegt, izmantojot elektroniskos līdzekļus, un parauga iesniegšanas gadījumā, neskatoties uz 65. panta 2. punktu.

Attiecīgos nosacījumus paredz Biroja priekšsēdētājs.

2. Biroja priekšsēdētājs nosaka prasības attiecībā uz paziņojumu nosūtīšanu, izmantojot elektroniskos līdzekļus, kā, piemēram, izmantojamās iekārtas, nosūtīšanas tehniskos datus un nosūtītāja identifikācijas metodes.

3. Ja paziņojumu nosūta, izmantojot elektroniskos līdzekļus, piemēro 66. panta 2. punktu mutatis mutandis.

4. Ja paziņojumu Birojam nosūta, izmantojot elektroniskos līdzekļus, nosūtītāja vārda norāde uzskatāma par līdzvērtīgu parakstam.

68. pants

Veidlapas

1. Birojs nodrošina bezmaksas veidlapas šādiem nolūkiem:

a) reģistrēta Kopienas dizainparauga pieteikuma iesniegšanai;

b) pieteikuma vai reģistrācijas labojuma pieteikšanai;

c) nodošanas reģistrācijas pieteikšanai un 23. panta 4. punktā norādītajai nodošanas veidlapai un nodošanas dokumentam;

d) licences reģistrēšanas pieteikšanai;

e) reģistrēta Kopienas dizainparauga reģistrācijas atjaunošanas pieteikšanai;

f) reģistrēta Kopienas dizainparauga spēkā neesamības pasludināšanas pieteikšanai;

g) agrākā stāvokļa atjaunošanas pieteikšanai;

h) pārsūdzības iesniegšanai;

i) pārstāvja pilnvarošanai gan ar individuālu pilnvaru, gan ar ģenerālpilnvaru.

2. Birojs var nodrošināt arī pārējās veidlapas bez maksas.

3. Birojs nodrošina 1. un 2. punktā norādītās veidlapas visās Kopienas oficiālajās valodās.

4. Birojs nodod veidlapas Beniluksa Dizainparaugu biroja un dalībvalstu centrālo rūpnieciskā īpašuma biroju rīcībā bez maksas.

5. Birojs var nodrošināt arī veidlapas mašīnlasāmā formā.

6. Pusēm tiesas procesā Birojā jāizmanto Biroja paredzētās veidlapas vai šādu veidlapu kopijas, vai tāda paša satura un formāta veidlapas kā, piemēram, elektroniskā datu apstrādē iegūtas veidlapas.

7. Veidlapas aizpilda tā, lai būtu iespējama to satura automātiska ievade datorā, izmantojot rakstzīmju atpazīšanu vai skenēšanu.







XIV NODAĻA

INFORMĀCIJAS PUBLISKOŠANA

69. pants

Kopienas Dizainparaugu reģistrs

1. Reģistru var kārtot elektroniskas datu bāzes veidā.

2. Reģistrā ir šādi ieraksti:

a) pieteikuma iesniegšanas datums;

b) pieteikuma reģistrācijas numurs un katra kombinētā pieteikumā iekļautā atsevišķā dizainparauga reģistrācijas numurs;

c) reģistrācijas publicēšanas datums;

d) pieteikuma iesniedzēja vārds, adrese un valstspiederība, dalībvalsts, kurā ir viņa/viņas domicils, mītne vai uzņēmums;

e) pārstāvja vārds un dienesta adrese, izņemot attiecībā uz darbinieku, kas darbojas kā pārstāvis saskaņā ar Regulas (EK) Nr. 6/2002 77. panta 3. punkta pirmo daļu; vairāku pārstāvju esamības gadījumā reģistrē tikai pirmā nosauktā pārstāvja vārdu un dienesta adresi, aiz viņa/viņas vārda norādot “u. c.”; ja ir iecelta pārstāvju apvienība, reģistrē tikai apvienības nosaukumu un adresi;

f) dizainparauga attēls;

g) norāde par izstrādājumiem, kas attiecīgi sagrupēti, norādot Lokarno klasifikācijas klašu un apakšklašu numurus, kuriem seko izstrādājuma nosaukums;

h) dati par prioritātes pieprasījumu atbilstīgi Regulas (EK) Nr. 6/2002 42. pantam;

i) dati par izstādes prioritātes pieprasījumu atbilstīgi Regulas (EK) Nr. 6/2002 44. pantam;

j) attiecīgā gadījumā dizainera vai dizaineru grupas sniegta norāde, ievērojot Regulas (EK) Nr. 6/2002 18. pantu, vai paziņojums par to, ka dizainers vai dizaineru grupa ir atteikusies no tiesībām tikt pieminēta;

k) norāde par valodu, kurā iesniegts pieteikums, un otro valodu, ko, ievērojot Regulas (EK) Nr. 6/2002 98. panta 2. punktu, savā pieteikumā norādījis pieteikuma iesniedzējs;

l) dizainparauga reģistrēšanas datums reģistrā un reģistrācijas numurs;

m) atzīme par visiem publicēšanas atlikšanas lūgumiem, ievērojot Regulas (EK) Nr. 6/2002 50. panta 3. punktu, norādot atlikšanas termiņa beigu datumu;

n) atzīme, ka, ievērojot 5. pantu, ir iesniegts paraugs;

o) atzīme, ka, ievērojot 1. panta 2. punkta a) apakšpunktu, ir iesniegts apraksts.

3. Papildus 2. punktā noteiktajiem ierakstiem reģistrā ir šādi ieraksti, kuriem visiem ir pievienots attiecīgā ieraksta izdarīšanas datums:

a) īpašnieka vārda, adreses vai valstspiederības izmaiņas vai dalībvalsts izmaiņas, kurā ir viņa/viņas domicils, mītne vai uzņēmums;

b) pārstāvja vārda vai dienesta adreses izmaiņas, izņemot pārstāvi, uz kuru attiecas Regulas (EK) Nr. 6/2002 77. panta 3. punkta pirmā daļa;

c) jauna pārstāvja iecelšanas gadījumā — viņa/viņas vārds un dienesta adrese;

d) atzīme, ka kombinēts pieteikums vai reģistrācija ir attiecīgi sadalīti atsevišķos pieteikumos vai reģistrācijās, ievērojot Regulas (EK) Nr. 6/2002 37. panta 4. punktu;

e) paziņojums par dizainparauga grozījumu, ievērojot Regulas (EK) Nr. 6/2002 25. panta 6. punktu, attiecīgā gadījumā ietverot norādi uz atteikšanos vai tiesas nolēmumu, vai Biroja lēmumu, ar ko pasludina dizainparauga tiesību daļēju spēkā neesamību, kā arī pārpratumu un kļūdu labojumi, ievērojot šīs regulas 20. pantu;

f) atzīme, ka attiecībā uz reģistrētu Kopienas dizainparaugu ir ierosināts tiesas process par tiesībām saskaņā ar Regulas (EK) Nr. 6/2002 15. panta 1. punktu;

g) galīgais lēmums vai citāda lietas izbeigšana, ievērojot Regulas (EK) Nr. 6/2002 15. panta 4. punkta b) apakšpunktu, attiecībā uz tiesas procesiem par tiesībām;

h) īpašumtiesību pāreja, ievērojot Regulas (EK) Nr. 6/2002 15. panta 4. punkta c) apakšpunktu;

i) nodošana, ievērojot Regulas (EK) Nr. 6/2002 28. pantu;

j) lietas tiesības radīšana vai nodošana, ievērojot Regulas (EK) Nr. 6/2002 29. pantu, un lietas tiesības būtība;

k) izpildes panākšana, ievērojot Regulas (EK) Nr. 6/2002 30. pantu, un maksātnespējas procedūras atbilstīgi minētās regulas 31. pantam;

l) licences piešķiršana vai tālāknodošana, ievērojot Regulas (EK) Nr. 6/2002 16. panta 2. punktu vai 32. pantu, un attiecīgā gadījumā licences veids, ievērojot šīs regulas 25. pantu;

m) reģistrācijas atjaunošana, ievērojot Regulas (EK) Nr. 6/2002 13. pantu, un datums, no kura tā stājas spēkā;

n) ieraksts par reģistrācijas izbeigšanās noteikšanu;

o) īpašnieka paziņojums par pilnīgu vai daļēju atteikšanos, ievērojot Regulas (EK) Nr. 6/2002 51. panta 1. un 3. punktu;

p) pieteikuma par spēkā neesamības pasludināšanu vai pretprasības par spēkā neesamības pasludināšanu iesniegšanas datums, ievērojot attiecīgi Regulas (EK) Nr. 6/2002 52. pantu vai 86. panta 2. punktu;

q) lēmuma attiecībā uz pieteikumu par spēkā neesamības pasludināšanu vai pretprasību par spēkā neesamības pasludināšanu vai attiecībā uz jebkuras citas procedūras izbeigšanu pieņemšanas datums un saturs, ievērojot attiecīgi Regulas (EK) Nr. 6/2002 53. pantu vai 86. panta 4. punktu;

r) atzīme, ievērojot Regulas (EK) Nr. 6/2002 50. panta 4. punktu, ka attiecībā uz reģistrēto Kopienas dizainparaugu uzskata, kas tas no paša sākuma nav radījis minētajā regulā paredzētās sekas;

s) ievērojot 2. punkta e) apakšpunktu, reģistrētā pārstāvja atcelšana;

t) šā punkta j), k) un l) apakšpunktā norādītās informācijas grozīšana vai svītrošana no reģistra.

4. Biroja priekšsēdētājs var noteikt, ka reģistrā ierakstāma cita informācija, nekā minēts 2. un 3. punktā.

5. Par visām izmaiņām reģistrā paziņo dizainparauga īpašniekam.

6. Saskaņā ar 73. pantu Birojs pēc pieprasījuma, kad ir samaksāta nodeva, izsniedz apstiprinātus vai neapstiprinātus reģistra izrakstus.







XV NODAĻA

KOPIENAS DIZAINPARAUGU BIĻETENS UN DATU BĀZE

70. pants

Kopienas Dizainparaugu Biļetens

1. Birojs nosaka publicēšanas biežumu Kopienas Dizainparaugu Biļetenā un šādas publicēšanas veidu.

2. Neskarot Regulas (EK) Nr. 6/2002 50. panta 2. punkta noteikumus un saskaņā ar šīs regulas 14. un 16. pantu attiecībā uz publicēšanas atlikšanu, Kopienas Dizainparaugu Biļetenā publicē reģistrā izdarītos ierakstus un reģistrācijas, kā arī citus datus saistībā ar dizainparaugu reģistrāciju, kuru publicēšana ir paredzēta Regulā (EK) Nr. 6/2002 vai šajā regulā.

3. Ja Kopienas Dizainparaugu Biļetenā publicē datus, kuru publicēšana ir paredzēta Regulā (EK) Nr. 6/2002 vai šajā regulā, biļetena izdošanas datumu uzskata par šo datu publicēšanas datumu.

4. Informāciju, kuras publicēšana ir paredzēta 14. un 16. pantā, attiecīgā gadījumā publicē visās Kopienas oficiālajās valodās.

71. pants

Datu bāze

1. Birojs uztur elektronisko datu bāzi ar datiem par Kopienas dizainparaugu reģistrācijas pieteikumiem un ierakstiem reģistrā. Birojs saskaņā ar Regulas (EK) Nr. 6/2002 50. panta 2. un 3. punktā noteiktajiem ierobežojumiem var nodrošināt tiešu piekļuvi minētās datu bāzes saturam, kā arī šo saturu lasāmatmiņas kompaktdiskā vai citā mašīnlasāmā formā.

2. Biroja priekšsēdētājs nosaka datu bāzes piekļuves nosacījumus un to, kādā veidā darīt šo datu bāzi pieejamu mašīnlasāmā formā, ietverot maksu par minētajām darbībām.

▼M1

3. Birojs sniedz informāciju par dizainparaugu starptautiskajām reģistrācijām, kurās norādīta Kopiena, norādot elektronisku saiti uz Starptautiskā biroja uzturētu datu bāzi ar meklēšanas iespējām.

▼B







XVI NODAĻA

DOKUMENTĀCIJAS PĀRBAUDE UN DOKUMENTĀCIJAS KĀRTOŠANA

72. pants

Pārbaudē neiekļaujamās dokumentācijas daļas

Pārbaudē, ievērojot Regulas (EK) Nr. 6/2002 74. panta 4. punktu, neiekļauj šādas dokumentācijas sastāvdaļas:

a) dokumentus, kas attiecas uz izslēgšanu vai iebildumu, ievērojot Regulas (EK) Nr. 40/94 132. pantu, uzskatot, ka minētā panta noteikumi mutatis mutandis šajā nolūkā piemērojami reģistrētiem Kopienas dizainparaugiem un to pieteikumiem;

b) lēmumprojektus un atzinumu projektus, un visus pārējos iekšējos dokumentus, kas izmantoti lēmumu un atzinumu sagatavošanai;

c) dokumentācijas tās daļas, kuru konfidencialitātē attiecīgā puse ir bijusi īpaši ieinteresēta līdz dokumentācijas pārbaudes pieteikuma iesniegšanai, ja vien šādas dokumentācijas daļas pārbaude nav attaisnojama ar pārbaudi pieprasījušās puses sevišķi svarīgām likumīgām interesēm.

73. pants

Kopienas Dizainparaugu reģistra pārbaude

Ja uz reģistrāciju attiecas publicēšanas atlikšana, ievērojot Regulas (EK) Nr. 6/2002 50. panta 1. punktu:

a) personām, izņemot īpašnieku, reģistrā ir pieejams tikai īpašnieka vārds, pārstāvju vārdi, iesniegšanas un reģistrācijas datums, pieteikuma reģistrācijas numurs un atzīme, ka publicēšana ir atlikta;

b) apstiprinātos vai neapstiprinātos reģistra izrakstos ietver tikai īpašnieka vārdu, pārstāvju vārdus, iesniegšanas un reģistrācijas datumu, pieteikuma reģistrācijas numuru un atzīmi, ka publicēšana ir atlikta, izņemot gadījumus, kad izrakstu pieprasa īpašnieks vai viņa/viņas pārstāvis.

74. pants

Dokumentācijas pārbaudes procedūra

1. Reģistrētu Kopienas dizainparaugu dokumentācijas pārbaude ir oriģināldokumenta vai tā kopiju pārbaude vai glabāšanas tehnisko līdzekļu pārbaude, ja dokumentus uzglabā datoratmiņā.

Pieprasījumu dokumentācijas pārbaudei neuzskata par iesniegtu, kamēr nav samaksāta nepieciešamā nodeva.

Pārbaudes līdzekļus nosaka Biroja priekšsēdētājs.

2. Ja dokumentācijas pārbaude attiecas uz reģistrēta Kopienas dizainparauga pieteikumu vai uz reģistrētu Kopienas dizainparaugu, kuru piemēro publicēšanas atlikšanu un kuru, esot šādā atlikšanas posmā, atsauc līdz atlikšanas termiņa beigām vai beidzoties minētajam termiņam, vai attiecībā uz kuru, ievērojot Regulas (EK) Nr. 6/2002 50. panta 4. punktu, uzskata, ka tas no paša sākuma nav radījis minētajā regulā noteiktās sekas, pieprasījumā ietver norādi un pierādījumu par to, ka

a) Kopienas dizainparauga pieteicējs vai īpašnieks ir piekritis pārbaudei vai

b) personai, kas pieprasa pārbaudi, ir likumīgas intereses dokumentācijas pārbaudē, jo īpaši, ja Kopienas dizainparauga pieteicējs vai īpašnieks ir paziņojis, ka pēc dizainparauga reģistrācijas viņš/viņa izmantos no dizainparauga izrietošās tiesības pret personu, kura pieprasa pārbaudi.

3. Dokumentācijas pārbaude notiek Biroja telpās.

4. Pēc pieprasījuma dokumentācijas pārbaudi izdara, izsniedzot lietas dokumentu kopijas. Par šādām kopijām jāmaksā.

5. Birojs pēc pieprasījuma izsniedz apstiprinātas vai neapstiprinātas reģistrēta Kopienas dizainparauga pieteikuma kopijas vai tādu lietas dokumentu kopijas, kuriem tās var izsniegt pēc nodevas samaksas, ievērojot 4. punktu.

75. pants

Dokumentos ietvertās informācijas paziņošana

Saskaņā ar Regulas (EK) Nr. 6/2002 74. pantā un šīs regulas 72. un 74. pantā paredzētajiem ierobežojumiem Birojs pēc pieprasījuma var paziņot informāciju, kas ietverta jebkurā pieteikta Kopienas dizainparauga vai reģistrēta Kopienas dizainparauga dokumentācijā, pēc tam, kad ir samaksāta nodeva.

Birojs tomēr var pieprasīt, lai prasītājs pārbauda dokumentāciju atrašanās vietā, ja tas uzskatāms par atbilstīgu, ņemot vērā piegādājamās informācijas daudzumu.

76. pants

Dokumentācijas glabāšana

1. Birojs glabā dokumentāciju, kas attiecas uz Kopienas dizainparaugu pieteikumiem un reģistrētiem Kopienas dizainparaugiem vismaz piecus gadus no tā gada beigām, kurā

a) pieteikums ir noraidīts vai atsaukts;

b) galīgi izbeidzas reģistrētā Kopienas dizainparauga reģistrācijas darbība;

c) ir reģistrēta pilnīga reģistrētā Kopienas dizainparauga atsaukšana, ievērojot Regulas (EK) Nr. 6/2002 51. pantu;

d) reģistrēto Kopienas dizainparaugu galīgi izslēdz no reģistra;

e) uzskata, ka reģistrētais Kopienas dizainparaugs nav radījis Regulā (EK) Nr. 6/2002 noteiktās sekas, ievērojot tās 50. panta 4. punktu.

2. Dokumentācijas glabāšanas veidu nosaka Biroja priekšsēdētājs.







XVII NODAĻA

ADMINISTRATĪVĀ SADARBĪBA

77. pants

Biroja un dalībvalstu iestāžu savstarpēja informācijas un paziņojumu apmaiņa

1. Birojs un dalībvalstu centrālie rūpnieciskā īpašuma biroji un Beniluksa Dizainparaugu birojs pēc pieprasījuma savstarpēji dara zināmu būtisku informāciju par reģistrētu Kopienas dizainparaugu, Beniluksa dizainparaugu vai atsevišķu valstu reģistrētu dizainparaugu pieteikumu iesniegšanu un procedūrām saistībā ar šādiem pieteikumiem, kā arī to rezultātā reģistrētajiem dizainparaugiem. Uz šādiem paziņojumiem neattiecas Regulas (EK) Nr. 6/2002 74. pantā noteiktie ierobežojumi.

2. Biroja un dalībvalstu tiesu vai iestāžu savstarpējus paziņojumus, kas izriet no Regulas (EK) Nr. 6/2002 vai šīs regulas piemērošanas, minētās iestādes nosūta tieši viena otrai.

Šādu saziņu var veikt arī ar dalībvalstu centrālo rūpnieciskā īpašuma biroju vai Beniluksa Dizainparaugu biroja starpniecību.

3. Izdevumus attiecībā uz paziņojumiem atbilstīgi 1. un 2. punktam sedz paziņojumu sniegusī iestāde, kuru atbrīvo no nodevām.

78. pants

Dalībvalstu tiesu vai iestāžu vai ar to starpniecību veikta dokumentācijas pārbaude

1. Dokumentācijas pārbaudē, kas attiecas uz pieteiktiem Kopienas dizainparaugiem vai reģistrētiem Kopienas dizainparaugiem, kuru pēc pieprasījuma izdara dalībvalstu tiesas vai iestādes, pārbauda oriģināldokumentus vai to kopijas. Šīs regulas 74. pantu nepiemēro.

2. Dalībvalstu tiesas vai prokuratūras to veiktās tiesvedības gaitā var atvērt dokumentus vai to kopijas, ko Birojs pārsūtījis, lai pārbaudi izdarītu trešās personas. Uz šādu pārbaudi attiecas Regulas (EK) Nr. 6/2002 74. pants.

3. Birojs par pārbaudēm, ievērojot 1. un 2. punktu, nepieprasa nekādas nodevas.

4. Pārsūtot dokumentus vai to kopijas uz dalībvalstu tiesām vai prokuratūrām, Birojs norāda ierobežojumus, kas, ievērojot Regulas (EK) Nr. 6/2002 74. pantu un šīs regulas 72. pantu, attiecas uz tās dokumentācijas pārbaudi, kura saistīta ar pieteiktiem Kopienas dizainparaugiem vai reģistrētiem Kopienas dizainparaugiem.







XVIII NODAĻA

IZDEVUMI

79. pants

Izdevumu sadalīšana un noteikšana

1. Izdevumu sadalījumu, ievērojot Regulas (EK) Nr. 6/2002 70. panta 1. un 2. punktu, iekļauj lēmumā par pieteikumu reģistrēta Kopienas dizainparauga spēkā neesamības pasludināšanai vai lēmumā par pārsūdzību.

2. Izdevumu sadalījumu, ievērojot Regulas (EK) Nr. 6/2002 70. panta 3. un 4. punktu, iekļauj lēmumā par izdevumiem, ko pieņem Anulēšanas nodaļa vai Pārsūdzības padome.

3. Izdevumu rēķinu kopā ar apstiprinošiem pierādījumiem pievieno izdevumu noteikšanas pieprasījumam, kā noteikts Regulas (EK) Nr. 6/2002 70. panta 6. pun